Rezeki ribuan anak ikan naik ke darat

TAWAU: Kehadiran ribuan anak ikan tamban yang muncul secara tiba-tiba dan ada meloncat masuk ke dalam bot di Pelabuhan Tawau dekat sini, Sabtu lalu, menimbulkan pelbagai persoalan dalam kalangan pengguna laman sosial selepas video kejadian itu viral di Facebook.

Bagaimanapun, kejadian kira-kira jam 3 petang itu dianggap perkara biasa oleh nelayan dan bukan petanda akan berlaku bencana alam seperti tsunami.

Nelayan, Sarudin Saha, 40, ketika ditemui berkata, kejadian itu bukan kali pertama dilihatnya sejak mencari rezeki sebagai nelayan di perairan daerah ini lebih 20 tahun lalu.

“Sejak tahun 90-an lagi saya kerja menangkap ikan di laut dan banyak kali saya berdepan fenomena seperti itu. Cuma bezanya ketika itu, kami (nelayan) tidak ada telefon bimbit untuk merakam gambar atau video seperti hari ini.

“Orang ramai tidak perlu risau atau takut kerana kejadian anak ikan tamban yang muncul dan memasuki bot di Pelabuhan Tawau adalah fenomena biasa,” katanya.

Sarudin berkata, walaupun jarang berlaku, nelayan menganggap kehadiran ribuan anak ikan tamban itu sebagai rezeki tambahan untuk keluarga.

“Bayangkan, kami (nelayan) hanya perlu bersauh di mana-mana kawasan (perairan berhampiran Pelabuhan Tawau) sementara menunggu perahu dipenuhi ikan yang melompat masuk ke dalam dengan sendirinya,” katanya.

Rakannya, Kamal Abdullah, 40, pula berkata fenomena ikan naik ke darat itu bagaimanapun bermusim walaupun bukan setiap tahun berlaku.

“Kami pun tidak tahu punca sebenar anak-anak ikan yang begitu banyak muncul secara tiba-tiba. Hasil memang cukup banyak walaupun harganya sedikit murah berbanding ikan jenis lain yang dijual di pasar,” katanya.

Sementara itu, Timbalan Pengarah Jabatan Perikanan Sabah, Azhar Kassim, berkata fenomena anak ikan tamban ‘melompat’ keluar ke permukaan air adalah perkara biasa dan pernah berlaku di kawasan perairan Tambisan di Lahad Datu pada tahun 2013.

Katanya, sifat ikan tamban adalah bergerak secara berkumpulan dalam jumlah yang banyak menarik perhatian ikan pemangsa lebih besar seperti ikan putih, tenggiri dan titir.

“Ada dua perkara yang boleh dikaitkan dengan fenomena itu, antaranya mungkin disebabkan, ikan-ikan berkenaan cuba melarikan diri dari dikejar ikan pemangsa. Faktor kedua kemungkinan ikan-ikan berkenaan cuba keluar daripada arus laut yang deras,” katanya ketika dihubungi, hari ini.

Azhar berkata, mengambil contoh kejadian di Pelabuhan Tawau, ikan berkenaan mungkin berada di laluan sempit menyebabkannya terpaksa melompat keluar ‘menyelamatkan diri’. – Berita Harian


Ketua Cabang PKR Kalabakan Lapor Polis Dakwa Blog Siar Berita Berunsur Fitnah

TAWAU: Ketua Cabang Parti Keadilan Rakyat (PKR) Kalabakan membuat laporan polis ekoran berita dikeluarkan sebuah blog tempatan pada Khamis yang mengaitkan dirinya menggunakan sijil akademik palsu.

Muhammad Amir Pawennari menerusi laporan polis yang dibuat semalam mengesahkan berita bertajuk `Sijil Akademik Palsu: Pemimpin PH (Pakatan Harapan) Ahli MPN PKR pula tipu PHD UUM’ adalah palsu dan berunsur fitnah.

“Saya telah berjaya lulus ujian lisan disertasi/tesis (viva-voce) kedoktoran saya di Universiti Utara Malaysia (UUM) pada 11 Julai tahun ini dan layak menggunakan gelaran Doktor di depan nama saya menurut peraturan universiti.

“Nama saya tiada dalam pangkalan data penerima ijazah kehormat dan ijazah kedoktoran yang dikendalikan Kementerian Pendidikan seperti dirujuk dalam laporan itu kerana saya belum lagi menghadiri konvokesyen UUM yang dijangka pada tahun depan,” katanya.

Muhammad Amir berkata laporan polis yang dibuat semalam itu bertujuan supaya pihak polis dan Suruhanjaya Komunikasi dan Multimedia Malaysia (SKMM) mengambil tindakan dan siasatan berhubung kenyataan yang dimuatnaik portal berkenaan.

“Ia telah menghina dan menjatuhkan harga diri dan maruah saya serta keluarga,” katanya.

Menerusi portal yang dimuatnaik blog tersebut menyatakan Ketua Cabang PKR Kalabakan yang kini tiba-tiba bergelar Dr Amir Pawennari.

Portal berkenaan turut memaparkan gambar carian semakan menerusi portal penerima ijazah kedoktoran (PHD) Pendidikan Tinggi Malaysia yang menunjukkan tiada penama Dr Amir Pawennari. – SabahNewsToday


Dihalau pakaian terlalu seksi

LONDON: Seorang wanita dihalau kru kabin pesawat sebuah syarikat penerbangan Britain kerana berpakaian terlalu seksi, awal minggu ini.

Emily O’Connor, 21, menaiki pesawat Thomas Cook untuk penerbangan dari Birmingham ke Tenerife itu sebelum dia diarah turun oleh kru kabin kerana pakaiannya yang terlalu seksi.

Menurut laporan Metro.uk, berdasarkan gambar yang tular di media sosial, wanita itu kelihatan memakai seluar panjang jingga namun pakaian bahagian atas seperti bra berwarna hitam.

Akibat kejadian itu, penerbangan tertangguh 20 minit.

Thomas Cook sememangnya menerapkan peraturan penumpang perlu berpakaian sopan.

Melalui Twitter, wanita itu berkata: “Mereka menyatakan akan mengeluarkan saya dari penerbangan jika tidak menutup bahagian tubuh yang terdedah kerana tidak sopan.”

Menurutnya, dia malu ketika kejadian itu kerana menjadi perhatian penumpang lain.

Namun, Emily sempat bertanya kepada penumpang sama ada pakaiannya itu menyinggung sesiapa namun tiada yang menjawab.

Kru kabin berkeras meminta Emily turun, malah mereka mengambil bagasinya.

Ketika itu barulah sepupunya datang dan memberi jaket kepadanya dan menurut Emily, kru kabin tidak berganjak sehinggalah dia memakai jaket berkenaan.

Jurucakap Thomas Cook yang dihubungi memohon maaf dan mengakui kes itu sepatutnya dikendalikan dengan lebih baik.

“Secara umum, kru kabin kami akan memastikan semua penumpang berpakaian sesuai dan sopan tanpa mengira jantina dan umur,” katanya. – Agensi


Nak teman isteri bersalin konon…

LELAKI yang ditahan di kawasan setinggan di Kampung Lokub, Manggatal, semalam, mengaku terpaksa mengambil dadah untuk menemani isterinya yang ketika itu sedang bertarung nyawa melahirkan cahaya mata.

Suspek berusia 29 tahun itu ditahan sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu dalam Ops Sarang yang bermula 1 tengah hari hingga 10 malam tadi.

Ketika ditemui media yang menyertai operasi itu, suspek pada awalnya mengaku mengambil syabu pada usia 20 tahun tetapi sudah lama meninggalkan aktiviti itu kerana sibuk bekerja di Labuan.

Namun suspek memberi alasan terpaksa mengambilnya semula, kelmarin kerana menjaga isterinya yang baru melahirkan anak lelaki.

Dalam operasi membabitkan lima pegawai dan 25 anggota yang diketuai oleh Asisten Superintendan Samsualan Samsudin, suspek terbabit antara 21 penagih yang ditahan di beberapa sarang penagih dadah di dua kampung iaitu Kampung Lokub, dan Lok Buno, Manggatal.

Ketika serbuan itu, pegawai dan anggota terpaksa melalui laluan titian sempit, rapuh dan mendaki bukit serta berdepan bahaya kerana banyak wayar elektrik yang disambung secara haram di kawasan berkenaan.

Ketua Polis Daerah Kota Kinabalu Asisten Komisioner Habibi Majinji berkata, dalam operasi itu, pihaknya memeriksa 35 individu termasuk dua wanita di kawasan yang disyaki sarang penagih dadah di dua kampung berkenaan.

“Hasil daripada pemeriksaan lanjut, 19 lelaki dan dua wanita berusia antara 15 hingga 52 tahun ditahan. Daripada jumlah itu, dua suspek termasuk seorang wanita ditahan mengikut Seksyen 39A(1) Akta Dadah Berbahaya 1952.

“Lapan suspek lelaki ditahan mengikut Seksyen 15(1)(A) akta sama manakala 10 suspek ditahan Seksyen 6(1)(C) Akta Imigresen 1959/63 dan seorang suspek lagi ditahan mengikut Seksyen 7(1) Akta Bahan Kakisan, Letupan dan Senjata Berbahaya 1958,” katanya ketika dihubungi, hari ini.

Habibi berkata, dalam operasi itu juga polis turut rampas 36 paket dadah seberat 16.24 dan satu senjata berbahaya jenis buku lima.

“Ops sarang ini dilakukan berdasarkan maklumat risikan dan orang awam ke atas sarang-sarang penagih dadah. Ketika serbuan terdapat beberapa suspek melarikan diri melompat ke kawasan hutan paya dan ada juga yang nekad terjun ke laut.

“Bagaimanapun, secara keseluruhan operasi ini berjalan lancar dan tiada sebarang masalah,” katanya. – Harian Metro


125 Mangsa Banjir Dipindahkan Di Dua Daerah Di Sabah

KOTA KINABALU, 22 Sept : Mangsa banjir di Sabah terus meningkat kepada 125 orang  daripada 38 keluarga pagi ini berbanding 54 orang daripada 17 keluarga malam tadi.

Sekretariat Pengurusan Bencana Negeri Sabah dalam kenyataan hari ini memaklumkan semua mangsa banjir ditempatkan di empat pusat pemindahan sementara (PPS) di dua daerah iaitu Kota Belud dan Sipitang.

Katanya 37 mangsa daripada 12 keluarga dipindahkan ke PPS Dewan Mini Mesapol di Sipitang, manakala 88 mangsa lagi ditempatkan di tiga lagi PPS di Kota Belud.

“Tiga PPS di daerah Kota Belud iaitu Dewan Muhibah Kampung Tombol menempatkan 22 mangsa daripada sembilan keluarga, Dewan SRJK Chung Hwa, 30 mangsa daripada lapan keluarga dan Dewan Sk Tamau, 36 mangsa daripada sembilan keluarga,” menurut kenyataan itu.

Sebanyak 40 kawasan di Kota Belud dan 13 kawasan di Sipitang terjejas selepas hujan berterusan menyebabkan paras air sungai naik dan melimpah ke kawasan kampung yang berdekatan.

Keadaan cuaca di daerah berkenaan tidak hujan namun semua agensi penyelamat sentiasa bersiap siaga jika berlaku sebarang pemindahan ke PPS. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 7,452 Kes Baharu Hari Ini

PUTRAJAYA: Sebanyak 7,452 kes harian baharu Covid-19 direkodkan hari ini, menjadikan jumlah jangkitan meningkat kepada 610,574 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus menjadi negeri tertinggi iaitu 2,509 kes dicatatkan.

Ia diikuti Negeri Sembilan iaitu sebanyak 843 kes, Wilayah Persekutuan Kuala Lumpur (678), Sarawak (651) dan Johor (412).


3,418 Kes Positif Baharu Covid-19, 12 Lagi Kematian

PUTRAJAYA: Kementerian Kesihatan melaporkan 3,418 kes baharu Covid-19 dan 12 kematian, manakala 2,698 pesakit sembuh.

Ini menjadikan 383,140 daripada 415,012 pesakit Covid-19 pulih setakat ini, manakala 1,533 orang meninggal dunia.

Ketua Pengarah Kesihatan Dr Noor Hisham Abdullah berkata, terdapat 30,339 kes aktif, dengan 175 daripada 345 pesakit di unit rawatan rapi memerlukan bantuan pernafasan.

Katanya, Selangor terus mencatatkan jumlah jangkitan tertinggi, iaitu 1,200 kes.

Ia disusuli Sarawak dengan 587 kes, Kelantan (400), Johor (213), Kuala Lumpur (198), Terengganu (184), Sabah (115), Kedah (101), Perak (77), Negeri Sembilan (73), Melaka (61), Pahang (45), Putrajaya (lapan), Labuan (tujuh) dan Perlis (empat).

Daripada jumlah kes baharu itu, hanya 10 kes import dan selebihnya penularan tempatan.


Gara-gara nama Nurul, peserta Unduk Ngadau ini terpaksa bawa surat pembaptisan

KOTA KINABALU: Seorang peserta ratu cantik Sabah, Unduk Ngadau (UN) terpaksa membawa surat pembaptisannya ketika mendaftar.

Nurul Yanadido, finalis bagi UN Kota Marudu 2019 tular di laman sosial kerana ada netizen yang mempersoalkan namanya yang berpangkal ‘Nurul’.

Menurut Enakmen Pentadbiran Islam Negeri Sabah serta fatwa oleh Jawatankuasa Fatwa Negeri Sabah, jelas menyebut larangan wanita Muslim di negeri ini menyertai pertandingan ratu cantik itu.

Risau takut dipersoalkan agamanya, Nurul Yanadido terpaksa membawa bukti yang dia bukan beragama Islam.

Ramai netizen turut sama memuji kecantikan Nurul yang dikatakan mirip gadis dari Timur Tengah.

Sesuai dengan maksud nama Nurul iaitu cahaya, wajah Nurul Yanadido cukup memukau, segar dan berseri.

UN berasal dari perkataan “runduk tadau” yang bermaksud gadis yang dimahkotakan sinaran cahaya matahari.

Pencarian Unduk Ngadau atau ratu cantik daripada kalangan gadis etnik Kadazandusun Murut (KDM) diadakan hanya sekali setahun, iaitu pada bulan Mei sempena perayaan Pesta Kaamatan.


Insiden Penerbangan KLU-TWU MH 2664: Penumpang Mohon Siasatan Telus

TAWAU: Tiga penumpang yang menaiki penerbangan Malaysia Airlines MH2664, yang terbabit dalam insiden cemas pada Ahad lalu, meminta Malaysia Airlines Berhad serta Pihak Berkuasa Penerbangan Awam Malaysia (CAAM) menjalankan siasatan telus berhubung kejadian itu.

Abdul Rahim Awang Nong, 48; Halimah Nasoha, 39, dan Chui Ka Wai, 48, masing-masing tampil membuat laporan polis semalam, turut mendesak laporan terperinci siasatan didedahkan kepada umum.

Mereka tidak bersetuju dengan kenyataan Malaysia Airlines disiarkan Selasa lalu, menyatakan penerbangan yang berlepas dari Lapangan Terbang Antarabangsa Kuala Lumpur (KLIA) ke Tawau itu berpatah balik ke KLIA disebabkan isu teknikal dan keadaan cuaca yang buruk.

Abdul Rahim mendakwa, cuaca pada ketika itu baik dan juruterbang juga memadamkan lampu isyarat tali pinggang keselamatan, manakala pramugari sedang menghidangkan makanan sebelum tiba-tiba pesawat hilang kawalan.

“Saya yakin kedudukan pesawat menjunam, ketika itu saya hanya ingat mati dengan penumpang lain menjerit dan menangis ketakutan,” katanya kepada pemberita di sini hari ini.

Halimah pula mendakwa, beliau melambung dari tempat duduknya ketika insiden cemas itu dan sehingga kini masih berasa trauma dengan kejadian kira-kira 10 minit itu.

“Cuaca sangat baik ketika itu dan saya ada ambil gambar beberapa minit sebelum kejadian, langit biru, tiada hujan, cerah panas. Seharusnya siasatan terperinci perlu dilakukan dengan segera ke atas rakaman kotak hitam kerana ia membabitkan keselamatan awam,” katanya lagi.

Dalam pada itu, Ka Wai berkata, berikutan insiden itu, beliau mengalami masalah tidur kerana masih terbayang dengan situasi berkenaan.

“Sehingga kini dada saya masih sakit. Pada ketika itu, saya lepas minum dan mahu melelapkan mata sebelum tiba-tiba pesawat jatuh, saya melambung, ingat waktu itu mati. Sewaktu selamat mendarat dan keluar pesawat pula, saya perhati semua penumpang dalam keadaan muka pucat,” katanya lagi.

Menurutnya, laporan polis itu dibuat bukan untuk menuntut ganti rugi daripada Malaysia Airlines, tetapi mendesak agar mengeluarkan kenyataan betul kerana keadaan cuaca pada ketika itu adalah baik.

Sementara itu, Ketua Polis Daerah Tawau, Asisten Komisioner Jasmin Hussin, mengesahkan pihaknya menerima laporan itu dan sedang menjalankan siasatan.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penumpang Satu Penerbangan Bersama Jemaah Tabligh Dari Seri Petaling Diminta Tampil Buat Saringan Covid-19

PENUMPANG KAPAL TERBANG SATU PENERBANGAN JEMAAH TABLIGH DARI SERI PETALING (3 HINGGA 7 MAC) DIMINTA TAMPIL BUAT SARINGAN COVID-19

TAWAU; 13 MARCH 2020 (Jumaat) – Pejabat Kesihatan Tawau terus giat mencari dan manghubungi mereka yang masih belum membuat saringan Covid-19 di Klinik Kesihatan Tawau.

Demikian gesaan Pegawai Pejabat Kesihatan Kawasan Tawau, Dr G Navindran kepada Jemaah Tabligh yang menyertai Istimak (Perhimpunan) di Masjid Jamek Seri Petaling yang masih belum berbuat demikian selain turut giat mengenalpasti dan menghubungi penumpang-penumpang penerbangan yang sama dengan Jemaah-jemaah berkenaan bermula 3 hingga 7 Mac 2020.

Katanya, pihaknya kini hanya mengenalpasti lebih 170-jemaah yang berasal dari Tawau dan selebihnya dari Kunak dan Semporna, selain itu ada dikalangan mereka berasal dari Tawau yang menyertai perhimpunan berkenaan terus ke Indonesia dan belum membuat saringan dengan pihak Kesihatan.

Beliau berkata demikian ketika ditemui pemberita RTM di Pejabatnya di Tawau.

Jelasnya, langkah yang patut diambil pihaknya ialah mengeluarkan surat kuarantin dalam rumah kepada mereka bagi pihak kesihatan memantau dengan lebih menyeluruh.

Dr Navindran turut mengarahkan semua program-program besar di Tawau ditangguhkan sehingga gejalah Covid-19 pulih sepenuhnya di Daerah ini.

Ia termasuk program ziarah rumah ke rumah Jemaah tabligh terutama mereka yang telah diberikan surat kuarantin 14 hari oleh pejabat kesihatan Tawau sehingga wabak Covid-19 selesai.


Sarawak Larang Import Produk, Daging Babi Dari Sabah

KUCHING: Kerajaan Sarawak melarang pengimportan babi dan semua produk haiwan itu dari Sabah susulan laporan lapan daripada 13 babi yang diambil sampel di Pitas dijangkiti virus demam babi Afrika (ASF).

Timbalan Ketua Menteri, Datuk Amar Douglas Uggah Embas, berkata larangan berkuat kuasa serta-merta itu dibuat di bawah Seksyen 8 Ordinan Kesihatan Awam Veterinar Sarawak 1999.

“Orang ramai dinasihatkan untuk tidak membeli atau membawa sebarang produk dan daging babi dari Sabah atau mana-mana negara jiran.

“Sesiapa yang melanggar Perintah Larangan Import ini boleh didenda sehingga RM50,000 atau penjara selama dua tahun,” katanya dalam kenyataan hari ini.

Beliau berkata, Jabatan Perkhidmatan Veterinar (DVSS) Sarawak juga akan mengetatkan biosekuriti di negeri ini, terutama di Bahagian Limbang serta meningkatkan pengawasan penyakit ASF di seluruh Sarawak.

Pada masa sama, Uggah yang juga Menteri Pemodenan Pertanian, Tanah Adat dan Pembangunan Wilayah berkata, DVSS turut

melakukan beberapa sesi kesedaran mengenai ASF dengan pihak berkepentingan seperti petani, pengimport dan Malaysia Airport Holdings Berhad.

Katanya, ia termasuk agensi kerajaan seperti Jabatan Kastam, Jabatan Imigresen, Pihak Berkuasa Pelabuhan dan pihak berkuasa tempatan (PBT) di Sarawak.

“DVSS juga akan meningkatkan kempen kesedaran dan langkah pengawalseliaan untuk memastikan virus tidak masuk ke dalam negeri kerana Sarawak masih bebas daripada ASF,” katanya.

Uggah berkata, Sarawak mempunyai populasi sebanyak 30,000 babi betina yang menghasilkan 455,000 babi setiap tahun dengan nilai RM455 juta.

“Justeru, adalah menjadi tanggungjawab DVSS untuk memastikan negeri ini terus bebas daripada penyakit haiwan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Mati Dibelasah 12 jam

NEW DELHI: Hanya kerana enggan melaungkan slogan lazim yang digunakan pelampau Hindu, seorang lelaki muslim dipukul hingga mati selama 12 jam.

Polis India kini memburu kira-kira sedozen orang kerana menyeksa lelaki muslim yang dikenali sebagai Tabrez selama beberapa jam hingga mati dan merakamnya dalam video yang tular sejak mangsa meninggal dunia.

Video 10 minit itu menunjukkan puluhan lelaki memukul Tabrez Ansari sambil memaksanya melaungkan slogan yang sering digunakan golongan pelampau berhaluan kanan Hindu di negara itu.

Tabrez mati di hospital pada Sabtu lalu, empat hari selepas diserang, diikat pada tiang dan dibelasah lebih 12 jam kerana kononnya melakukan kecurian di Jharkhand. Dia akhirnya diserahkan kepada polis sebelum dibawa ke hospital.

“Kami sudah menahan suspek utama, namun kira-kira sedozen yang lain masih belum dikesan,” kata ketua polis Seraikela, Kartik S.

Dia turut mengesahkan video terbabit menunjukkan Ansari dipaksa melaungkan slogan berkenaan. – AFP


(VIDEO) Hantar ‘Hitachi’ Roboh Rumah Isteri Muda

JAKARTA: Cemburu si isteri tua menyebabkan wanita ini nekad menghantar sebuah jentolak untuk merobohkan rumah madunya.

Berdasarkan video yang tular, kejadian dipercayai berlaku di Desa Mangga Dua, Serdang Bedagai di Sumatera Utara.

Ia dipercayai akibat isteri tua tidak berpuas hati suaminya dikatakan membelikan rumah baharu untuk isteri muda.

Aksi itu dirakam individu dikenali Sugi Sergai hingga tular di media sosial.

“Isteri tua menghantar sebuah jentolak untuk meratakan rumah isteri muda.

“Dia (isteri tua) marah dan cemburu selepas mengetahui suaminya membelikan rumah baru untuk madunya,” kata Sugi seperti yang dilaporkan suara.com.

Dalam perkongsian video berdurasi 8 minit 47 saat itu, sebuah jentolak digunakan untuk merobohkan bumbung dan dinding rumah si isteri muda sehingga rata.

Suasana di tempat kejadian juga riuh dengan suara penduduk kampung memanggil nama si steri muda yang didakwa sedang hamil tiga bulan.

Warganet memberikan pelbagai reaksi dengan sebilangan menyokong dan sebahagian lagi membantah tindakan isteri tua terbabit.

“Hancurkan saja rumah pencuri suami orang sehingga rata,” ujar seorang pengguna laman sosial.

Namun, netizen lain mengecam tindakan isteri tua dan mahu kejadian itu dilaporkan kepada polis.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditahan Di Kalimantan Seludup 10 Gading Gajah Dipercayai Dari Lahad Datu

SAMARINDA: Seorang warga Indonesia yang menyeludup masuk 10 gading gajah dari Lahad Datu, Sabah ke Samarinda Kalimantan ditahan, di Pelabuhan Tunontaka Nunukan, di sini pada Selasa.

Portal berita Indonesia, Tribun Kaltim.Co pada Khamis melaporkan lelaki berusia 54 tahun yang menetap di Malaysia sejak 32 tahun itu ditahan dalam operasi bersama yang dijalankan Balai Penegakan & Hukum (Gakkum) Lingkungan Hidup dan Kehutanan (LHK) Wilayah Kalimantan; Bea dan Cukai Nunukan; Polda Kalimantan Utara, Polres Nunukan dan Balai Konservasi & Sumber Daya Alam (BKSDA) Kalimantan Timur.

Pada Selasa (9 Julai), lelaki berkenaan ditahan di Bea Cukai Nunukan ketika menjalani pemeriksaan kastam. Barangan dibawa suspek yang diletakkan dalam tong dram plastik biru dikenalpasti sebagai barang terlarang ketika melalui X-Ray kastam di Pelabuhan Tunontaka, Nunukan.

Ketua Balai Gakkum LHK Wilayah Kalimantan, Subhan berkata, hasil pemeriksaan mendapati, tong dram berkenaan berisi 10 gading gajah yang dibawa dari Lahad Datu, Sabah, Malaysia.

Barang rampasan itu kemudian ke Pejabat Balai Gakkum Kalimantan Samarinda untuk tindakan lanjut. Gading gajah itu akan dibawa ke Samarinda untuk diteliti bagi mengenalpasti spesis gajahnya.

Suspek dibawa ke Polres Nunukan (Polis Nunukan).

Hasil pemeriksaan mendapati harga gading gajah itu bernilai RM9,400 atau Rp32 juta.

Suspek memaklumkan gading itu untuk dibawa ke Nusa Tenggara Timur (NTT) sebagai mahar pernikahan.

“Berdasarkan pengakuan suspek, gading gajah itu bukan untuk dijual tapi untuk dijadikan mahar pernikahan.

“Walaupun ia untuk keperluan adat mahupun budaya, tindakan itu masih menyalahi hukum,” katanya dalam satu Sidang Media pada Khamis.

Menurutnya, turut ditahan membantu siasatan adalah seorang ejen pelancongan berusia 40 tahun yang menguruskan barangan dibawa mangsa.

Namun, ejen berkenaan tidak terbukti terlibat dalam penyeludupan itu. Maka, ejen itu dijadikan sebagai saksi.


‘Akhirnya Bertemu Jodoh’ – Nenek Berusia 56 Tahun Akhir Zaman Bujang Dengan Sirajudin

Tular gambar-gambar pernikahan seorang wanita warga emas yang berasal dari Kendari, Sulawesi Tenggara, Indonesia yang mendapat pelbagai reaksi netizen.

Hj Hawang, 56, yang sudah berpuluh tahun hidup tanpa pasangan dilaporkan bertemu dengan seorang lelaki yang menjadi pujaan hatinya, yang bernama Sirajudin. Mereka kemudian mengambil keputusan untuk menghalalkan perhubungan mereka dengan menikah.

Walaupun sudah tua, penampilan Hj Hawang menjadi pengantin tetap mendapat banyak pujian. MUA yang menghias wajah Hj Hawang berjaya menjadikan nenek itu tampil cantik di hari pernikahannya.

Detik-detik bahagia itu dirakam oleh lensa jurufoto bernama Firman yang juga berkongsi gambar-gambar itu di Facebooknya dengan kapsyen:

“Jangan bersedih kalau masih belum bertemu dengan jodohmu. Kerana sesungguhnya Tuhan sedang mempersiapkan jodoh yang terbaik untukmu,” tulisnya. Dalam setiap gambar itu menampakkan pasangan itu sungguh bahagia dan banyak menerima komen-komen dari netizen. Sumber: Tribun Style


Kes Bararu Covid-19 Di Sabah Meningkat Sedikit Hari Ini – Masidi

KOTA KINABALU: Menteri Kerajaan Tempatan dan Perumahan Masidi Manjun berkata, kes baharu Covid-19 di Sabah meningkat sedikit pada hari ini iaitu sebanyak 231 kes dicatatkan berbanding 226 kes, semalam.

Katanya, Kota Kinabalu mencatatkan kes tertinggi sebanyak 60 kes iaitu meningkat 14 kes berbanding semalam.

“Faktor penyebab kepada berlakunya peningkatan kes mendadak di Kota Kinabalu adalah disebabkan terdapat 25 kes baharu yang membabitkan Kluster Bahtera Kinabalu.

“Selain kes daripada kluster, sebanyak 18 kes berpunca daripada kes bergejala, 11 kes daripada saringan kontak rapat dan enam kes lagi daripada lain-lain saringan,” katanya ketika dihubungi, hari ini.

Masidi yang juga jurucakap negeri berkaitan Covid-19 berkata, sebanyak 27 daerah merekodkan penambahan jumlah kes harian.

Katanya, tujuh daerah mencatat kes dua angka, 14 daerah mencatatkan kes satu angka manakala enam daerah lagi tidak mencatat sebarang kes baharu.

“Kesemua daerah mencatatkan perubahan angka yang tidak statik kecuali daerah-daerah yang konsisten dengan catatan sifar kes seperti Kunak, Kalabakan dan Nabawan.

“Selain itu, seramai 226 orang daripada 231 pesakit baharu hari ini berada dalam kategori 1 dan 2, seorang dalam kategori 3, dua orang dalam kategori 4 dan tiada pesakit dalam kategori 5 manakala dua kes lagi masih dalam penilaian JKNS (Jabatan Kesihatan Negeri Sabah),” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Satu Positif Di Tawau Merupakan Kes Import ‘Kategori B’

TAWAU; 28 MEI 2020 (Khamis): Satu kes baharu positif COVID-19 dikesan bagi daerah Tawau merupakan seorang wanita yang telah menaiki pesawat komersil dari Kuala Lumpur bersama ahli keluarga.

Ketua Pengarah Kesihatan Negeri Sabah, Datuk Dr. Christina Rundi dalam kenyataan medianya berkata, kes berkenaan dikatogerikan sebagai kes import B, merupakan kes yang dikesan melalui sampel yang diambil di pintu masuk Lapangan Terbang Antarabangsa Tawau.

Selepas disaring, kes berkenaan telah dikuarantin di Institut Pendidikan Guru (IPG) Kampus Tawau di Balung dan telah dimasukkan ke wad Hospital Tawau sebaik didapati hasil saringan positif pada 26 Mei.

Katanya, dengan pertambahan kes berkenaan juga merupakan pertambahan satu kes baharu bagi negeri Sabah menjadikan jumlah keseluruhan sebanyak 344 kes dan merupakan kes ke-85 bagi daerah Tawau.

Mengulas lanjut, Dr. Christina berkata, sebanyak 2-ribu 340-ujian telah dijalankan pada 26 Mei lepas dan menjadikan kumulatif ujian bagi negeri Sabah berjumlah 81-ribu 401-ujian. Katanya, daripada jumlah tersebut, tiga kes didapati positif iaitu satu kes baharu dikesan di Tawau dan dua lagi kes ulangan.

Kategori Import B merupakan mereka yang datang dari luar negeri memasuki Sabah dimana tempat mereka bermastautin dan kebanyakannya dari Semenanjung. – #BESTAWAUfm

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kosawit Rancang Buka Dua Lagi Stesen Minyak

TAWAU, 26 Okt: Koperasi Kakitangan Sawit Kinabalu Sabah Berhad (Kosawit) bercadang membuka dua lagi stesen minyak dalam tempoh dua tahun akan datang.

Pengarah Urusan Kumpulan Sawit Kinabalu (KSK) Masri Pudin berkata stesen minyak itu akan dibina di Sandau, Lahad Datu dan Langkon, Kota Marudu.

Katanya, KSK sentiasa menyokong usaha koperasi berkenaan dalam mempelbagaikan produk untuk mewujudkan peluang perniagaan yang menguntungkan sekali gus memberi manfaat kepada semua ahli.

“Memang ada perancangan untuk membuka lagi stesen minyak, salah satunya di Sandau, Lahad Datu. KSK menyediakan sebidang tanah untuk koperasi bagi tujuan itu, cuma untuk merealisasikannya mengambil sedikit masa,” katanya pada sidang media selepas perasmian Petron Balung Taman Sawit Milik Kosawit di sini hari ini.

Menurutnya, segala dana yang digunakan untuk membuka dan merancang stesen minyak berkenaan akan dikendalikan sepenuhnya oleh Kosawit, manakala KSK hanya membantu dalam urusan pemberian tanah.

Sementara itu Anggota Dewan Undangan Negeri (ADUN) Balung, Datuk Osman Jamal, memuji kejayaan Kosawit itu dan berharap koperasi tersebut terus membangunkan perniagaan kerana ia bukan sahaja memberi manfaat kepada anggota, tetapi seluruh masyarakat Balung.

Stesen minyak yang terletak di laluan utama di Balung itu mula beroperasi sepenuhnya pada Mei lepas.


Suspek Larikan Kereta Kakak Tunang Serah Diri

KOTA MARUDU: Seorang lelaki yang melarikan kenderaan milik kakak tunangnya sejak Selasa lalu, menyerah diri di Ibu Pejabat Polis Daerah (IPD) Kota Marudu, semalam.

Ketua Polis Daerah Kota Marudu Superintendan Mohd Izaan Abdullah berkata, suspek berusia 27 tahun itu menyerah diri kira-kira jam 7.30 malam tadi selepas menghilangkan diri sejak dua hari lalu.

Katanya, semasa ditahan, polis turut menemui semula kenderaan yang dilarikan selain turut merampas telefon bimbit milik serta wang tunai yang dipercayai RM500 milik mangsa.

“Rampasan wang tunai serta telefon bimbit berkenaan adalah milik mangsa yang ditinggalkan dalam kenderaan semasa suspek melarikan diri.

“Hasil siasatan, suspel turut mengakui wang syarikat yang didakwa RM10,000 itu sebenarnya sebanyak RM18,000,” katanya.

Mohd Izaan berkata, suspek kini ditahan reman selama empat hari bermula hari ini untuk membantu siasatan lanjut.

Terdahulu, dalam kenyataan yang tular di laman sosial facebook sejak beberapa hari lalu mendakwa, seorang lelaki bertindak melarikan wang tunai sebanyak RM18,000 dan sebuah kenderaan Proton Iswara.

Kenyataan itu mendakwa, lelaki terbabit turut mengikat dan membelasah tunangnya sebelum menghilangkan diri. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kereta Peronda Polis Berlanggar Dengan Dua Kenderaan, Suami Ister Cedera

KOTA KINABALU: Sepasang suami isteri mengalami kecederaan selepas kenderaan yang dinaiki terbabit kemalangan dengan sebuah kereta peronda polis dan sebuah kenderaan lain di Jalan Kepayan berhampiran Lapangan Terbang Antarabangsa Kota Kinabalu (LTAKK), awal pagi tadi.

Pemangku Ketua Polis Daerah Kota Kinabalu Superitendan George Abdul Rakhman berkata kedua-dua mangsa masing-masing berumur 33 dan 39 tahun sedang menerima rawatan di Hospital Queen Elizabeth dan kini dalam keadaan stabil.

“Hasil siasatan polis di lokasi mendapati kereta peronda polis ketika itu sedang dalam perjalanan menuju ke Jalan Lintas dari arah pusat bandar kira-kira jam 7.15 pagi.

“Setibanya di persimpangan lampu isyarat LTAKK, sebuah kenderaan kompak berhenti secara tiba-tiba dan menyebabkan anggota polis terpaksa menghalakan kenderaan ke arah kiri bagi mengelak dari melanggar kereta dihadapan.

“Tindakan anggota ketika itu menyebabkan kereta peronda polis SM130 itu berpusing sebelum terbabas ke jalan bertentangan sebelum melanggar dua kenderaan lain jenis kompak yang dinaiki pasangan suami isteri dan sebuah lagi kereta sedan lain,’ katanya dalam satu kenyataan.

Tambahnya impak perlanggaran itu menyebabkan mangsa wanita mengalami kecederaan di bahagian leher manakala suaminya yang juga seorang anggota polis cedera di bahagian muka.

Kes disiasat mengikut Seksyen 43(1) Akta Pengangkutaan Jalan 1987 kerana memandu secara melulu.


Desa Dairy Farm Kundasang Nafi Hanya Pentingkan Untung, Sebabkan Kesesakan Trafik

KOTA KINABALU : Ladang Tenusu Desa menafikan dakwaan bahawa syarikat itu hanya mengutamakan kutipan jualan tiket dan mengabaikan keselesaan pelawat, selain menjadi penyebab kesesakan trafik di kawasan pelancongan Kundasang, Ranau.

Dakwaan tersebut dipaparkan pada kain rentang yang diletakkan di hadapan pintu masuk ladang tersebut dan turut tular di media sosial.

Pengurus Agro Pelancongannya Mohd Farid Mohd Zaini berkata kenyataan itu tidak bertanggungjawab, malah memburukkan nama baik syarikat itu tanpa mengambil kira sumbangan mereka ke atas pertumbuhan ekonomi setempat.

“Pihak kami amat kesal terdapat kain rentang yang diletakkan di hadapan pintu masuk tanpa kebenaran pada 31 Mei lepas yang membuat tuduhan liar terhadap pihak pengurusan Ladang Tenusu Desa,” katanya dalam kenyataan di sini hari ini.

Mengulas lanjut, Mohd Farid berkata sistem pembelian tiket dalam talian yang efisien telah dibangunkan bagi mengatasi isu yang dibangkitkan dan telah memberi kesan yang amat positif sejak premis itu dibuka semula pada 12 Dis 2021.

Namun, beliau menjelaskan peningkatan jumlah pengunjung yang datang secara jumpa terus terutama dari tempat yang jauh seperti Pitas dan Pantai Timur, telah menyebabkan keberkesanan keseluruhan sistem itu terjejas pada waktu kemuncak.

“Sehubungan itu, pihak kami telah mengambil tindakan segera bagi menangani masalah tersebut.

“Dengan ini pihak kami mengalu-alukan sebarang maklum balas yang ikhlas dan bertanggungjawab daripada para pelanggan yang dihormati dalam usaha untuk kami menyediakan perkhidmatan yang terbaik,” katanya.

Beliau berkata pihaknya juga amat menggalakkan para pelawat yang datang untuk membuat pembelian tiket secara dalam talian. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Maut, Satu Parah Kemalangan Di Jalan Kota Belud-Tuaran

KOTA BELUD: Seorang pemandu lori dan kelindannya maut dalam kejadian kemalangan di Jalan Kota Belud-Tuaran berhampiran Bukit Kelawat, di sini, hari ini.

Dalam kejadian jam 3.30 pagi itu, mangsa yang maut dikenali sebagai Lee Chee Fui, 51, dan Jonathan Lee Jun Liong, 17 tahun.

Ketua Polis Daerah Kota Belud, Superintendan Sahimi Husin berkata, seorang lagi kelindan lori berkenaan yang berusia 27 tahun pula mengalami kecederaan parah.

Katanya, siasatan awal mendapati, ketiga-tiga mangsa bergerak dari arah Kota Kinabalu menuju ke Kota Marudu dengan membawa barangan runcit.

“Bagaimanapun kenderaan dipandu mangsa dipercayai hilang kawalan dan terus merempuh belakang sebuah pacuan empat roda.

“Lori yang dipandu mangsa dikatakan terlanggar tembok konkrit pembahagi jalan sebelum masuk ke laluan bertentangan,” katanya.

Sahimi berkata, kereta pacuan empat roda dan sebuah lagi kereta Proton Wira turut terbabas namun hanya membabitkan kecederaan ringan.

“Semua pemandu yang terbabit dalam kemalangan ini tidak disyaki mabuk namun sampel darah akan diambil bagi tujuan toksikologi.

“Siasatan lanjut masih dijalankan mengikut Seksyen 41(1) Akta Pengangkutan Jalan (APJ) 1987,” katanya. – Asiatimes


Mangsa Mango Girl

Beijing: ‘Mango Girl’ adalah wanita muda dan cantik yang menjadi guru sukarelawan di sebuah tadika di perkampungan terpencil di pulau Hainan.

Apabila pekerja kolar putih berusia 29 tahun di Shanghai menerima mesej untuk berkenalan daripada wanita itu di aplikasi WeChat pada Disember lalu, lelaki itu terus menerimanya.

Selepas beberapa hari berbual di aplikasi media sosial popular itu, lelaki itu terus jatuh cinta dengan wanita cantik dan baik hati berkenaan.

Bagaimanapun, menurut portal berita Thepaper.cn, Mango Girl bukan wanita cantik tetapi dia antara beberapa akaun palsu yang menggunakan gambar yang dicuri dan maklumat daripada novel cinta.

Polis memberitahu, sindiket di sebalik penipuan berkenaan menyamar sebagai wanita cantik untuk memerangkap lelaki menyerahkan wang kepada mereka.

Dalam tempoh tiga bulan kumpulan itu berjaya menipu beberapa lelaki membabitkan kerugian lebih 500,000 yuan (RM304,389).

Pekerja kolar putih yang terpedaya dengan godaan Mango Girl memberitahu polis dia memberi 13,000 yuan (RM7,914) kepada wanita itu sebagai hadiah ulang tahun kelahirannya.

Apabila menyedari dia ditipu, lelaki itu membuat laporan polis. Susulan laporan berkenaan polis menyerbu sebuah premis pejabat di Changsha, Hunan pada bulan lalu.

Dalam serbuan berkenaan, polis menahan 28 suspek yang kebanyakannya lelaki dipercayai terbabit membuat akaun palsu di WeChat untuk menggoda dan menipu lelaki.

Ketua kumpulan itu yang dikenali sebagai Yan turut ditahan.

Kata polis, kumpulan itu membuat berpuluh-puluh akaun WeChat palsu dan setiap satunya mempunyai beratus-ratus akaun lelaki atau sasaran mangsa mereka.

Polis percaya ramai lelaki yang menjadi mangsa penipuan teman wanita dalam talian berkenaan tetapi tidak membuat laporan polis kerana malu. – Agensi


PH Setuju Anwar & Shafie Bincang Soal Jawatan PM

KOTA KINABALU: Majlis Presiden Pakatan Harapan (PH) memberi mandat sepenuhnya kepada Presiden PKR, Datuk Seri Anwar Ibrahim untuk berbincang dengan Presiden Parti Warisan Sabah (Warisan), Datuk Seri Mohd. Shafie Apdal yang dicalonkan sebagai Perdana Menteri.

Dalam satu kenyataan bersama hari ini, Majlis Presiden itu menyatakan PH konsisten dengan pendirian asal menyokong Anwar sebagai Perdana Menteri, namun perbincangan dengan Mohd. Shafie perlu untuk membuat kata putus.

“Pakatan Harapan komited dengan pendirian asal Anwar Ibrahim sebagai calon Perdana Menteri, dan mesyuarat juga turut membincangkan cadangan pencalonan Shafie Apdal sebagai calon Perdana Menteri.

“Majlis Presiden berpendirian semua usaha ke arah pengembalian mandat rakyat perlu dijalankan dan memerlukan sokongan semua pihak.

“Oleh yang demikian, Majlis Presiden memberikan mandat penuh kepada Anwar Ibrahim untuk meneruskan perbincangan dengan semua pihak termasuk Shafie Apdal bagi menyempurnakan pengembalian mandat tersebut,” katanya.

Menurut kenyataan itu, Majlis Presiden PH yang bermesyuarat hari ini turut sebulat suara untuk menolak usul Perdana Menteri, Tan Sri Muhyiddin Yassin menggugurkan Tan Sri Ariff Yusuf sebagai Yang di-Pertua Dewan Rakyat, dan Nga Kor Ming sebagai Timbalan Yang di-Pertua Dewan Rakyat.

Majlis Presiden PH konsisten dengan pendirian bahawa fokus Kerajaan Persekutuan dan negeri ialah untuk membantu rakyat pasca penularan wabak Covid-19.

“Justeru, kami berpandangan sekiranya berlaku pilihanraya umum tergempar sebelum tamat tempoh lima tahun, maka kerajaan negeri yang ditadbir PH sewajarnya diteruskan dan tidak dibubarkan,” kata kenyataan itu. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZone Lanjut Hingga 14 Februari

LAHAD DATU, 29 Jan : Perintah Berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok, dilanjutkan sehingga 14 Feb depan.

Pesuruhjaya Polis Sabah Datuk Hazani Ghazali berkata perintah itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan sekali gus  menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZone.

“Maklumat mendedahkan kumpulan yang menjalankan kegiatan penculikan untuk wang tebusan dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Hazani berkata, arahan itu akan memudahkan penguatkuasaan dan pemantauan terhadap pergerakan bot dan menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ketua Pembantu Tadbir Sekolah Menengah Hadapi 22 Pertuduhan Rasuah

TAWAU: Seorang ketua pembantu tadbir sebuah sekolah menengah di Lahad Datu, dihadapkan ke Mahkamah Sesyen Khas Rasuah di sini hari ini atas 22 pertuduhan rasuah membabitkan wang berjumlah RM24,580.45 enam tahun lalu.

Tertuduh, Silvester Pantau, 52, bagaimanapun mengaku tidak bersalah dan minta dibicarakan selepas pertuduhan dibacakan terhadapnya di hadapan Hakim Abu Bakar Manat.

Menurut kertas pertuduhan, tertuduh didakwa melakukan kesalahan itu antara 4 Mac 2015 hingga 13 November 2015 dengan menggunakan jawatannya untuk mendapatkan suapan dengan mengemukakan invois syarikat milik saudaranya.

Dia didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(1) akta yang sama.

Sabit kesalahan dia boleh dipenjarakan selama tempoh tidak melebihi 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.

Mahkamah kemudian membebaskan tertuduh dengan bon jaminan sebanyak RM10,000.

Tertuduh juga diarah menyerahkan pasport miliknya kepada mahkamah selain diminta melapor diri di pejabat SPRM setiap dua bulan sekali,

Mahkamah turut menetapkan 23 Ogos depan sebagai tarikh pengurusan kes sebelum perbicaraan penuh dilaksanakan.

Pendakwaan dikendalikan Pegawai Pendakwa, Rekhraj Singh dan tertuduh diwakili peguam, Zahir Hussein Ahmad Shah. – FMT


Kenyataan Itu Fitnah – Awang Husaini, Ahli Parlimen Putatan

KOTA KINABALU: Satu posting di laman sosial mendakwa Ahli Parlimen Putatan Awang Husaini Datuk Sahari berkata pemegang IMM13 atau pendatang tanpa izin yang terkahwin dengan orang tempatan layak memohon rumah di PPR Taman Sri Serigai adalah fitnah.

Awang Husaini berkata status yang dimuatnaik di Facebook oleh pemilik akaun Negara Borneo Utara adalah fitnah dan beliau telahpun membuat laporan polis sebaik ianya timbul pada bulan Mac lalu.

“Posting tersebut merupakan cerita lapuk namun nampaknya dikitar semula dalam media sosial,” katanya ketika ditanya mengenai isu tersebut.Menurut beliau, ketika posting tersebut mula-mula keluar beliau telah meminta setiausaha Kisni Suimin bagi pihaknya untuk membuat laporan polis di balai Penampang.

“Saya menafikan ada membuat kenyataan tersebut dan juga memohon agar polis menyiasat perkara itu,” katanya.

Awang Husaini menerangkan tiga keping gambar yang dimuatnaik dalam posting itu ialah gambat beliau bertemu dengan Pengarah Jabatan Perpaduan dan Intergrasi Nasional Sabah, Delin Liet Anak Blaun untuk berbincang mengenai program jabatan di kawasannya.

Awang Husaini yang juga Naib Ketua II PKR Sabah juga diberitahu bahawa pemilik akaun yang membuat dakwaan palsu itu terkenal dengan membuat kritikan dan dakwaan palsu terhadap pemimpin Sabah lain seperti Tan Sri Joseph Pairin Kitingan dan Datuk Dr Jeffrey Kitingan.

Ditanya mengenai siasatan polis, beliau berkata ianya masih dalam siasatan.-SabahNewsToday


20 Rumah Setinggan Musnah Terbakar Di Kolombong

KOTA KINABALU: Sekurang-kurangnya 20 rumah musnah dalam kebakaran di kawasan setinggan berhampiran Sekolah Jenis Kebangsaan Cina (SJKC) Chung Hwa, Kolombong, di sini, hari ini.

Dalam kejadian jam 4 pagi, bagaimanapun tidak membabitkan kehilangan nyawa namun terdapat seorang lelaki dilaporkan mengalami sesak nafas.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 4.10 pagi.

Katanya, sepasukan 28 anggota dan pegawai bersama tiga jentera serta van Unit Bantuan Perkhidmatan Kecemasan (ERMS) dari Balai Bomba dan Penyelamat (BBP) Lintas, Penampang dan Kota Kinabalu dikerahkan bergegas ke lokasi kejadian.

“Sebaik tiba di lokasi kejadian, kebakaran didapati membabitkan rumah setinggan berkeluasan 5,574 meter persegi.

“Operasi mengawal api segera dilakukan bagi mengelak daripada terus merebak ke sebahagian besar lagi rumah setinggan berhampiran,” katanya dalam kenyataan media, hari ini.

Menurutnya, terdapat seorang mangsa dilaporkan mengalami sesak nafas diberikan rawatan awal oleh pasukan EMRS.

Katanya, mangsa kemudiannya dihantar ke hospital menggunakan jentera EMRS.

“Operasi berjaya dikawal pada jam 5 pagi dan usaha memadamkan api kebakaran masih sedang giat dijalankan.

“Sebarang perkembangan akan dikemaskini dari semasa ke semasa,” katanya. -BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tun M Terima Semula Jawatan Pengerusi BERSATU

KUALA LUMPUR: Perdana Menteri Interim, Tun Dr Mahathir Mohamad menerima kembali jawatan sebagai Pengerusi Parti Pribumi Bersatu Malaysia (Bersatu), hari ini.

Perkara itu disahkan Setiausaha Agung Bersatu Datuk Marzuki Yahya.

“Perkembangan lain akan dimaklumkan nanti,” kata Marzuki.

Isnin lalu, selain meletakkan jawatan sebagai Perdana Menteri, Dr Mahathir turut melepaskan jawatannya sebagai Pengerusi Bersatu.

Kenyataan rasmi mengenainya dikeluarkan Pejabat Pengerusi Bersatu dan peletakan jawatan beliau dalam parti itu berkuat kuasa serta-merta.


Air Busan buat penerbangan terus ke Sabah

KOTA KINABALU: Syarikat penerbangan tambang rendah Korea Selatan, Air Busan akan memulakan penerbangan terus ke Kota Kinabalu, Sabah pada bulan ini.

Timbalan Ketua Menteri Sabah, Datuk Christina Liew, berkata penerbangan empat kali seminggu dari Daegu ke Lapangan Terbang Antarabangsa Kota Kinabalu (KKIA) di sini akan bermula 15 Mei ini, manakala penerbangan harian dari Busan ke KKIA akan bermula 22 Mei.

“Ini adalah rangkaian pertama Air Busan bersama-sama Sabah. Kesalinghubungan tambahan ini menjadikan jumlah penerbangan terus dari Korea Selatan ke KKIA secara mingguan adalah sebanyak 48,” katanya pada sidang akhbar selepas penerbangan sulung Air Busan dari Daegu dan Busan ke Kota Kinabalu, hari ini.

Liew yang juga Menteri Pelancongan, Kebudayaan dan Alam Sekitar negeri berkata, Sabah merekodkan kehadiran 82,074 pelancong dari Korea Selatan pada tahun lalu, sekali gus sebagai sumber pasaran kedua terbesar bagi kedatangan pelancong antarabangsa ke negeri itu.

“Saya berharap dengan inisiatif ini, kami boleh menerima lebih ramai pelancong ke pantai timur negeri ini. Kami juga bercadang menaik taraf lapangan terbang ini di pantai timur bagi membolehkan syarikat penerbangan asing mewujudkan penerbangan terus ke sana.

“Pada minggu depan, kami akan melancarkan kempen kesedaran di Tawau untuk menggalakkan penduduk tempatan membuat persediaan terhadap aktiviti pelancongan (di kawasan ini),” katanya.

Dalam perkembangan lain, Liew berkata kerajaan negeri yakin Pusat Konvensyen Antarabangsa Sabah yang dijangka siap pada akhir tahun ini atau awal tahun depan, akan menggalakkan industri mesyuarat, insentif, konvensyen dan pameran pemasaran dan pelancongan di peringkat negeri.


‘Saya Perdana Menteri Untuk Semua Rakyat Malaysia’ – Muhyiddin

KUALA LUMPUR: Tan Sri Muhyiddin Yassin menegaskan beliau adalah Perdana Menteri untuk seluruh rakyat Malaysia.

“Saya adalah Perdana Menteri untuk semua rakyat Malaysia, dari Perlis hingga ke Sabah,” katanya dalam ucapan yang disiarkan secara langsung, sebentar tadi.

Muhyiddin meminta rakyat memberikannya sedikit masa untuk menetapkan garis utama utama hala tuju kerajaan dan negara di bawah pentadbiran baharu.

“Saya merayu saudara dan saudari memberi sokongan padu kepada saya untuk memikul amanah dan tanggungjawab besar ini.

“Berilah saya peluang untuk memanfaatkan 40 tahun pengalaman saya dalam politik untuk mengemudi Malaysia ke arah kegemilangan. Saya juga tawarkan jiwa dan raga saya untuk negara,” katanya. – Berita Harian


JIM Sabah Tahan 75 PATI, Gempur Tiga Penempatan Di Tawau

TAWAU; 01 MARCH 2021 (Isnin) – Jabatan Imigresen Malaysia (JIM) Sabah menahan seramai 75 Pendatang Asing Tanpa Izin (PATI) warga Filipina dan Indonesia atas pelbagai kesalahan di bawah Akta Imigresen 1959/63 (Pindaan 2002) menerusi Operasi Bersepadu mengempur PATI di tiga lokasi penempatan iaitu di Kampung Sungai Buaya, Kampung Pasir Putih dan Rumah Kongsi Bayan Batu-8 Jalan Apas, Sabtu lepas.

Pengarah Imigresen Negeri Sabah, Datuk Dr. Muhammad Sade Mohamad Amin berkata, menerusi operasi tersebut seramai 250-orang telah diperiksa dan daripada jumlah yang ditahan, seramai 57-orang merupakan warga Filipina terdiri daripada 18-orang (lelaki), 26-orang (wanita) dan sembilan kanak-kanak (lelaki) serta 4 kanak-kanak (perempuan).

Manakala, seramai 18-orang lagi merupakan warga Indonesia terdiri daripada lima orang (lelaki), 10-orang (wanita) dan 3 kanak-kanak (perempuan).

Katanya, Kesemua mereka yang ditahan disyaki melakukan kesalahan di bawah Seksyen 6(1)(c) Akta Imigresen 1959/63 kerana tiada dokumen pengenalan diri yang sah dan ditempatkan di Pusat Kuarantin dan Depot Tahanan Imigresen Tawau untuk tindakan dan siasatan lanjut.

Beliau berkata demikian dalam satu kenyataan yang dileluarkan hari ini.Mengulas lanjut beliau berkata, Operasi berkenaan dijalankan antara lain bertujuan mengambil tindakan penguatkuasaan undang-undang terhadap penempatan haram Colonial PATI.

Beliau turut menegaskan, JIM Sabah akan melaksanakan tindakan undang undang terhadap mana-mana individu tertentu yang didapati menjadi dalang disebalik kedatangan serta penempatan PATI di lokasi sasaran di negeri ini.

Orang ramai juga dinasihatkan agar tidak melibatkan diri dengan aktiviti-aktiviti atau perbuatan yang ditakrifkan jenayah kerana melindungi PATI.Katanya, JIM tidak akan berkompromi atas kesalahan yang berkaitan dan akan mengambil tindakan tegas selaras dengan perlaksanaan undang undang yang sedang dilaksanakan.

Operasi Bersepadu tersebut melibatkan seramai 117-orang pegawai dan anggota operasi yang turut disertai Agensi Penguatkuasaan dari pelbagai Agensi Persekutuan dan Negeri termasuklah Majlis Keselamatan Negara (MKN), Polis DiRaja Malaysia (PDRM), MARITIM MALAYSIA (APMM), Jabatan Pendaftaran Negara (JPN), Suruhanjaya Pencegahan Rasuah Malaysia (SPRM), RELA, Agensi Anti Dadah Kebangsaan (AADK) dan Sabah Elektricity Sdn Bhd (SESB).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12 polis, pesara dibebaskan

KOTA KINABALU: Seramai 12 anggota dan pegawai polis termasuk seorang pesara yang direman bagi membantu siasatan berkaitan kes meminta dan menerima suapan daripada pengedar dan penagih dadah sejak 2014, dibebaskan di Mahkamah Majistret di sini, sebentar tadi.

Kes itu didengar dalam kamar di hadapan Majistret Cindy Mc Juce Balitus, manakala Suruhanjaya Pencegahan Rasuah Malaysia (SPRM) diwakili Pegawai Pendakwa, Mohd Faliq Basiruddin.

Semua 11 anggota dan pegawai polis itu dibebaskan dengan jaminan polis kecuali pesara dikenakan ikat jamin RM10,000 dengan deposit RM3,000 serta seorang penjamin tempatan dan mereka juga diminta melaporkan diri sebulan sekali di balai polis.

Pada 9 Oktober lalu, SPRM menahan 10 anggota dan pegawai polis, selain seorang yang sudah bersara bagi membantu siasatan berkaitan kes berkenaan.

Lapan daripada mereka bertugas di Ibu Pejabat Polis Daerah (IPD) Kota Belud, termasuk seorang yang sudah bersara, selain masing-masing seorang dari IPD Beluran, IPD Kota Kinabalu dan Ibu Pejabat Polis Kontinjen (IPK) Sabah.

Susulan penahanan itu, pada 13 Oktober lalu, seorang koperal ditahan bagi membantu siasatan berkaitan sama.


Seorang Maut, Dua Cedera Parah Kemalangan Dua Kenderaan Di Jalan Membakut-Beaufort

SEORANG MAUT, DUA CEDERA PARAH KEMALANGAN DUA KENDERAAN

MEMBAKUT: Seorang maut manakala dua lagi cedera parah dalam kemalangan melibatkan dua buah kenderaan di Jalan Membakut-Beaufort di sini pagi tadi.

Penolong Penguasa Bomba (PPgB), Balai Bomba dan Penyelamat (BBP) Kota Kinabalu Mohd Hasbi Hajat berkata mangsa yang meninggal dunia dikenali pasti sebagai Poujan@Najuh Sulaiman, 56 tahun dipercayai pemandu Perodua Kancil.

“Mangsa yang cedera parah pula ialah George Jangki dan Rantey Jinis masing-masing berumur 53 dan 41 tahun merupakan pemandu dan penumpang Proton Saga.

“Kesemua mangsa yang terlibat dihantar ke hospital oleh orang awam manakala mangsa yang maut pada mulanya tersepit tetapi berjaya dikeluarkan oleh pasukan bomba namun disahkan meninggalkan dunia oleh oegawai perubatan di lokasi kejadian,” katanya dalam kenyataan di sini hari ini.

Mohd Hasbi berkata dalam kejadian itu bomba menerima panggilan kecemasan pada pukul 11.28 pagi mengenai kemalangan tersebut.

Katanya sepasukan bomba dari Balai Bomba dan Penyelamat Kimanis bertindak ke tempat kejadian dengan menggunakan sebuah jentera yang diketuai oleh Pegawai Bomba Kanan II Nazir Che Lah bersama tujuh anggota.

Ujarnya sejurus proses penyelamatan dilakukan mangsa diserahkan kepada pihak polis untuk tindakan lanjut.

Katanya pasukan bomba juga melakukan pemeriksaan kawasan kemalangan bagi memastikan tiada unsur bahaya lain berlaku dan operasi tamat sepenuhnya pada pukul 12 tengah hari. – SabahNewsToday


Tempoh Dua Minggu ‘Lockdown’ Akan Datang Amat Kritikal – Dr Noor Hisham

KUALA LUMPUR: Ketua Pengarah Kesihatan Tan Sri Dr Noor Hisham Abdullah menegaskan, tempoh dua minggu pelaksanaan ‘lockdown’ (sekatan pergerakan penuh) akan datang tempoh yang kritikal untuk negara mengurangkan bilangan kes kepada 4,000.

Beliau berkata, dalam tempoh berkenaan, kerjasama semua pihak amat diperlukan untuk membantu melandaikan lekuk Covid-19 yang masih mencatatkan bilangan kes harian tinggi.

Namun, pada masa sama beliau turut kesal dengan tindakan sesetengah pihak yang masih melakukan pergerakan yang tidak perlu, termasuk perhimpunan seperti parti keramaian dan majlis.

“Ini adalah sesuatu yang tidak bertanggungjawab,” katanya.

Negara merekodkan sejumlah 5,793 kes baharu harian Covid-19 hari ini berbanding 6,849 kes semalam, manakala jumlah kes sembuh Covid-19 dalam tempoh 24 jam juga sekali lagi mencatatkan angka tertinggi sejak pandemik itu melanda Malaysia, dengan 8,334 kes berbanding 7,749 semalam.

Kerajaan pada 28 Mei lalu memutuskan untuk melaksanakan sekatan pergerakan penuh sektor sosial dan ekonomi fasa pertama di seluruh negara bagi tempoh 14 hari bermula 1 hingga 14 Jun.

Tempoh 2 minggu lockdown akan datang amat kritikal untuk kita kurangkan kes kepada 4000. Kita perlukan kerjasama semua pihak. Tetapi didapati masih ada yg membuat pergerakan dan perhimpunan di rumah spt adakan party, majlis dan lain2. Ini adalah tidak bertanggungjawab pic.twitter.com/D2uFTfRKr8

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Rampas 7 Kilogram Syabu Di Tawau

TAWAU, 31 Mei : Polis menahan seorang lelaki tempatan dan merampas tujuh kilogram dadah jenis syabu dianggarkan bernilai RM258,948 dalam dua serbuan di sini pada Rabu lepas (25 Mei).

Ketua Polis Daerah Tawau ACP Jasmin Husin berkata suspek berusia 20 tahun itu ditahan di sebuah premis di Jalan Stephen Tan pada 2.10 petang sementara dua bungkusan plastik berisi syabu itu disembunyikan di dalam alat pembesar suara.

“Suspek yang juga penganggur dibawa ke Ibu Pejabat Polis Daerah Tawau untuk soal siasat dan hasilnya membawa kepada serbuan kedua di sebuah rumah kedai di Batu 3 Jalan Apas pada 3.40 petang hari yang sama.

“Pemeriksaan lanjut membawa kepada rampasan lima bungkusan sama yang berisi ketulan hablur jernih dipercayai dadah Syabu,” katanya pada sidang media di sini hari ini.

Menurut Jasmin dadah itu dipercayai dibawa masuk ke Sabah melalui perkhidmatan kurier untuk pasaran tempatan dan suspek dipercayai terlibat dengan satu sindiket dadah.

Suspek kini direman sehingga 1 Jun depan dan kes disiasat di bawah Seksyen 39B Akta Dadah Berbahaya. – BERNAMA


PKPDB Di Sabah Mungkin Diperluas Ke Daerah Lain

PUTRAJAYA: Perintah Kawalan Pergerakan Diperketatkan Bersasar (PKPDB) yang dilaksanakan di 4 daerah di Sabah berkemungkinan akan diperluaskan ke daerah lain bergantung kepada perkembangan semasa.

Ketua Pengarah Kesihatan Dr Noor Hisham Abdullah berkata, penilaian risiko nilai RT atau R naught (Ro) bawah 1.6 ketika ini masih boleh dikawal dan kementerian kini menumpukan usaha mengawal penularan di 4 daerah, Tawau, Semporna, Kunak dan Lahad Datu, yang mencatatkan peningkatan ketara beberapa hari ini.

“Kemungkinan kita akan perluas ke daerah lain, kita tengok dalam 1 atau 2 hari lagi perkembangan di 4 daerah itu.

“Ketika ini, kita tumpu sepenuhnya kepada kawasan kampung yang berisiko tinggi contohnya Kampung Sri Tanjong di Tawau, selain mengetatkan kawalan sempadan,” katanya pada sidang media hari ini.

Sementara itu, mengenai Pilihan Raya Negeri (PRN) Sabah ke-16 yang berakhir Sabtu lalu, Hisham berkata, pihaknya akan mengeluarkan laporan lengkap berhubung pematuhan SOP ketika hari pengundian dalam tempoh 2 minggu lagi.

“Kita tengok hasil laporan nanti, mungkin kita boleh tambah baik SOP atau sebagainya.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Facebook Tutup Akaun Sabah-Sarawak Merdeka

PETALING JAYA: Akaun Sabah-Sarawak Merdeka yang memaparkan gambar edit menghina Yang di-Pertuan Agong telah disekat oleh Facebook, kata Tan Sri Mohamad Fuzi Harun.

Ketua Polis Negara berkata, meskipun telah disekat, orang ramai dinasihatkan tidak menyebar atau mengongsi tangkapan skrin ciapan akaun berkenaan yang menggunakan gambar wajah Al-Sultan Abdullah Ri’ayatuddin Al-Mustafa Billah Shah.

“Orang ramai jangan sebarkan dalam apa sahaja sosial media atau rangkaian komunikasi.

“Ciapan berkenaan bertujuan mencetuskan provokasi yang boleh menggugat ketenteraman awam,” katanya dalam satu kenyataan hari ini.

Katanya, sehingga kini sebanyak 209 laporan polis diterima berhubung perkara itu.

“Kami masih mengesan pemilik akaun facebook itu.

“Masalah ini disiasat di bawah Seksyen 4(1)(a) Akta Hasutan,” katanya.

Beliau berkata, pihak bertanggungjawab boleh ditahan dan denda lebih RM5,000 atau penjara sehingga tiga tahun atau kedua-duanya sekali jika didapati bersalah.

Jumaat lalu, Menteri Dalam Negeri, Tan Sri Muhyiddin Yassin telah mengarahkan Bukit Aman menyiasat dan mengambil tindakan serius ke atas pihak yang bertanggugjawab itu.

“Mengedit gambar itu adalah perbuatan menghina raja dan jelas melanggar undang-undang,” katanya yang mengutuk perbuatan tersebut. – BorneoToday


Polis Gempur Sarang Dadah Di Kota Kinabalu

KOTA KINABALU: Seorang warga emas berusia 95 tahun antara 48 individu ditahan atas pelbagai kesalahan penyalahgunaan dadah melalui operasi bersepadu Ibu pejabat Polis Daerah (IPD) Kota Kinabalu di beberapa lokasi panas yang dikenal pasti sebagai sarang dadah di bandar raya ini.

Ketua Polis Daerah Kota Kinabalu, Asisten Komisioner Habibi Majinji, berkata keseluruhannya 19 serbuan diadakan sepanjang operasi itu yang berakhir pada 26 Oktober lalu, bertindak atas maklumat risikan dan hasil pemantauan Bahagian Siasatan Jenayah Narkotik Daerah Kota Kinabalu.

“Selain Kampung Cenderamata, serbuan turut diadakan di bebarapa kampung lain yang dikenal pasti mengalami masalah penyalahgunaan dadah, termasuk Kampung Lembaga Padi dan Kampung Cenderakasih, seterusnya membawa kepada penahanan 48 individu berkenaan.

“Daripada jumlah keseluruhan itu, tiga individu ditahan atas kesalahan pengedaran dadah, manakala 16 individu kerana memiliki bahan terlarang berkenaan dan selebihnya ditahan selepas hasil ujian air kencing mereka didapati positif dadah,” katanya dalam satu kenyataan, di sini hari ini.

Katanya, kesemua individu terbabit kini ditahan untuk siasatan lanjut mengikut Seksyen 39A(1), Seksyen 12(2) dan Seksyen 15(1)(A) Akta Dadah Berbahaya 1952.

Habibi berkata, dalam operasi dijalankan itu, polis turut merampas 15.27 gram dadah jenis syabu yang dianggarkan bernilai RM763.50 mengikut pasaran semasa.

Katanya, usaha membanteras kegiatan pengedaran dan penagihan dadah akan terus diperhebatkan di bandar raya ini bagi menangani pemasalahan sosial dalam kalangan penduduk setempat.

“Justeru, kerjasama orang ramai amat diperlukan dalam menyalurkan maklumat berkaitan jenayah di kawasan masing-masing, termasuk berkaitan kes dadah.

“Maklumat boleh disalurkan melalui talian Hotline IPD Kota Kinabalu di 088-529 220 atau melalui akaun Facebook rasmi Polis Daerah Kota Kinabalu,” katanya.


Rampas 23 tenggiling hidup dalam kereta

KOTA KINABALU: Jabatan Hidupan Liar (JHL) Sabah menahan seorang lelaki dan merampas 23 tenggiling hidup disembunyikan di but sebuah Proton Waja di Jalan Kemabong-Tenom dekat Tenom, semalam.

Suspek berusia 40 tahun berasal dari Lawas, Sarawak itu ditahan pada jam 11.50 pagi menerusi sekatan jalan raya oleh sepasukan anggota Unit Penguatkuasaan JHL Sabah dengan dibantu dua warden hidupan liar.

Pegawai Perhubungan Awam JHL Sabah, Siti Nur’ain Ampuan Acheh, berkata penahanan lelaki berkenaan dibuat susulan maklumat orang awam.

“Tenggiling hidup itu ditemui dalam karung biru dan hitam di but kereta dipandu lelaki berkenaan.

“Semua tenggiling dipercayai diseludup dari Lawas dan dibawa ke Keningau untuk dijual. Lelaki itu ditahan untuk siasatan lanjut,” katanya menerusi kenyataan, malam tadi.

Tenggiling adalah spesies dilindungi sepenuhnya yang disenaraikan di bawah Jadual 1 Enakmen Pemuliharaan Hidupan Liar 1997.

Mana-mana individu yang didapati memiliki apa-apa spesies atau produk disenaraikan di bawah Jadual 1 tanpa kebenaran pihak berkuasa yang sah boleh dipenjarakan sehingga lima tahun dan denda tidak kurang RM50,000 tetapi tidak melebihi RM250,000, atau kedua-duanya. – Berita Harian


Ibu Kerat Alat Sulit Lelaki Yang Merogol Anak Perempuan Berusia 5 Tahun Sehingga Mati

Seorang wanita dihadapkan ke mahkamah di Afrika Selatan kerana didakwa memotong alat sulit seorang lelaki yang disyaki merogol dan membunuh anak perempuannya berusia lima tahun.

Veronique Makwena, 23, bersama dengan kakak iparnya, Noxolo Maneli dan rakannya, Siyabonga Pakade, didakwa atas pertuduhan cubaan membunuh lelaki itu selepas menemui mayat anaknya, Chantelle, di tandas awam di Port Elizabeth, Ogos lalu.

Peguam Fundile Matoto, yang bersetuju mewakili Veronique tanpa mengenakan sebarang caj guaman selepas kes itu mendapat banyak tumpuan berkata, pihaknya tidak menafikan serangan itu berlaku tetapi mahu tuduhan yang lebih ringan dikenakan terhadapnya.

Chantelle dilaporkan hilang dari rumahnya di Port Elizabeth pada Ogos tahun ini ketika ibunya pergi ke kedai yang agak jauh dari rumah.

Sebaik tiba di rumah, Chantelle yang ditinggalkan bersama rakannya tidak kelihatan.

Makwena berkata, dia menghabiskan masa sepanjang malam itu untuk mencari anak perempuannya, tetapi gagal menemui Chantelle.

Sehari selepas kejadian, mayat Chantelle ditemui dalam tandas awam oleh suami Makwena dan polis terus melancarkan siasatan.

Seorang suspek lelaki berusia 20-an yang dikenali keluarga mangsa disyaki terbabit dalam kes itu dan diarahkan menjalani ujian DNA. Tetapi polis tidak dapat menahannya selagi keputuan ujian DNA tidak diperolehi.

Sebulan kemudian, Makwena bersama dengan kakak ipar dan seorang lagi rakan didakwa berdepan dengan suspek dan mendakwa lelaki itu bertanggungjawab di atas kematian Chantelle.

Lelaki itu diserang dan alat sulitnya dipotong.

Mangsa kemudian dihantar ke hospital di mana dia memberitahu pihak berkuasa bahawa Makwena, Manela dan Pakade telah menyerangnya.

Mangsa terpaksa menjalani pembedahan untuk menyambung semula alat sulitnya.

Susulan kejadian itu, Makwena dan dua lagi suspek ditahan reman dua minggu sehingga pihak Enough is Enough tampil mengumpul dana bagi mengikat jamin mereka.

“Ketika Chantelle ditemui, hati saya pilu dan terkilan. Anak perempuan saya dah tiada.

Sepanjang malam kami mencari dia, rupanya dia terbaring kaku di lantai tandas yang sejuk. Saya masih tidak dapat menerima kenyataan ini,” kata Makwena.

Hakim menangguhkan perbicaraan dan menetapkan Februari depan untuk sebutan semula kes berikutan siasatan masih belum lengkap.


Lebih RM71 Juta Bantuan Covid-19 Sabah Disalurkan

KOTA KINABALU: Lebih RM71 juta membabitkan bantuan makanan serta kewangan sudah disalurkan kepada golongan miskin, miskin tegar dan B40 di negeri ini.

Ketua Menteri, Datuk Seri Mohd Shafie Apdal berkata peruntukan di bawah Pakej Bantuan Covid-19 Sabah berkenaan membabitkan 358,031 orang penduduk Sabah termasuk yang tinggal di Semenanjung.

“Usaha ini akan kita pertingkatkan dari semasa ke semasa kerana pasti masih ada golongan sasar yang belum menerima bantuan diberikan.

“Saya sendiri sudah maklumkan kepada pejabat daerah dan Unit Pemimpin Pembangunan Masyarakat (UPPM) yang memiliki keahlian hampir 3,000 orang untuk meneruskan usaha menyampaikan bantuan ini kepada semua golongan.

“Kita juga mahu sistem penyampaian terus dipertingkatkan selain pangkalan data sedia ada ditambah baik berikutan yakin bukan semua individu tersenarai dalam eKasih dan rekod Lembaga Hasil Dalam Negeri (LHDN).

“Pasti ada individu yang tidak berkeupayaan membayar cukai atau terbiar di kampung-kampung hingga tidak tersenarai dalam eKasih,” katanya.

Beliau berkata demikian ketika sidang media selepas menghadiri Majlis Penyampaian Sumbangan Tabung Bencana Covid-19 kepada kerajaan Sabah, di sini, hari ini.

Sebanyak RM4,9 juta disumbangkan syarikat berkaitan kerajaan (GLC) serta syarikat swasta di Sabah kepada Tabung Bencana Covid-19 Sabah.

Dalam pada itu, Mohd Shafie menyatakan setakat ini kerajaan negeri sudah menerima sumbangan sebanyak RM15 juta daripda GLC mahupun syarikat swasta.

Sementara itu, Mohd Shafie turut mengumumkan pemberian bantuan sebanyak RM500 kepada kakitangan kerajaan negeri bagi gred 54 dan ke bawah selain anggota perkhidmatan negeri bergaji harian.

Beliau berkata bantuan terbabit bakal diserahkan pada bulan hadapan.- HMetro


Polis Sabah Pantau Gerakan Anti Vaksin Covid-19 Di Negeri Ini

KOTA KINABALU: Polis Sabah akan sentiasa memantau gerakan anti vaksin Covid-19 di negeri ini.

Perkara itu ditegaskan Pesuruhjaya Polis Sabah Datuk Hazani Ghazali yang berkata, walaupun setakat ini tiada gerakan anti vaksin dikesan di Sabah namun pihaknya akan terus melakukan pemantauan.

Katanya, pemantauan membabitkan kenyataan-kenyataan di laman sosial, percakapan orang perseorangan dan sebagainya secara keseluruhan.

“Setakat ini, tiada gerakan anti vaksin Covid-19 dikesan namun polis sentiasa memantau dari semasa ke semasa.

“Sekiranya ada cubaan atau gerakan ini, kita akan ambil tindakan sepatutnya,” katanya ketika ditemui selepas menerima vaksin Covid-19 dalam kumpulan pertama imunisasi di Dewan Serbaguna, Kompleks Pentadbiran Kerajaan Persekutuan di sini, hari ini.

Hazani berkata, untuk fasa pertama ini, seramai 4,338 anggota dan pegawai polis akan menerima vaksin.

Katanya, sehingga April depan pula, pihaknya menjangkakan secara keseluruhannya seramai 11,000 anggota dan pegawai polis akan diberikan vaksin berkenaan.

“Orang ramai tidak seharusnya takut atau meragui vaksin ini kerana ia untuk kebaikan diri sendiri dan semua secara keseluruhannya,” katanya.

Ditanya berkaitan kehadiran ramai komuniti Pala’u yang dikatakan datang dari daerah Semporna, Hazani berkata, pihaknya sudah memberikan penerangan kepada Ahli Dewan Undangan Negeri (Adun) kawasan berkenaan berhubung perkara berkenaan.

Katanya, tindakan akan diambil selepas penularan Covid-19 ini berjaya diselesaikan di seluruh negeri.

“Polis dijangka akan melancarkan operasi khas untuk menyelesaikan masalah kehadiran pendatang asing tanpa izin (pati) dan penempatan setinggan.

“Namun kita harus memastikan isu berkaitan Covid-19 ini berjaya diselesaikan terlebih dahulu,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dakwa Difitnah, Ebit Lew Buat Laporan Polis Terhadap Nadir Al-Nuri & Caprice

KUALA LUMPUR: Pendakwah Ebit Lew, hari ini, menafikan segala tuduhan dilemparkan di media sosial termasuk daripada Nadir Al-Nuri dan penyanyi rap, Caprice berkaitan isu misi kemanusiaan di Semenanjung Gaza, Palestin, baru-baru ini.

Katanya, beliau pada awalnya tidak mahu menjawab atau memanjangkan isu itu, bagaimanapun ia semakin hangat diperkatakan menyebabkannya membuat laporan di Ibu Pejabat Polis Daerah (IPD) Dang Wangi, petang tadi.

“Saya memang lama diam, saya tak mahu cakap apa-apa kalau saya jawab orang balas benda itu akan menjadi-jadi sebab itu saya diam, tapi sejak dua menjak ini isu ini menjadi viral selepas ‘live’ Nadir Al-Nuri dan Caprice. Saya buat laporan polis kerana ia sangat mengganggu dan menyedihkan.

“Saya buat laporan polis juga menafikan dakwaan dan tuduhan itu semua (yang disebar di media sosial) ia tidak berasas dan fitnah semata-mata, saya boleh jawab sekelip mata semua tuduhan itu, demi Allah semua tuduhan itu tidak berasas,” katanya kepada pemberita selepas membuat laporan polis, sambil memaklumkan isu tersebut turut memberi kesan kepada keluarganya termasuk keluarga pasukannya.

Katanya, laporan polis itu juga dibuat kerana tidak mahu isu berkenaan terus dipanjangkan.

“Antara nama yang disebut dalam laporan polis, Nadir Al-Nuri, Caprice dan sesiapa yang kongsi kenyataan mengaitkan (fitnah) terhadap saya,” katanya.

Ebit berkata, semua tuduhan fitnah dilemparkan ke atas dirinya akan dijawab secara terperinci dalam masa terdekat.

“Dalam masa terdekat saya akan terangkan semua, tuduhan itu melampau dan menyedihkan, ia fitnah semata-mata saya ada bukti tentang tuduhan itu dan sepatutnya orang yang tuduh keluarkan bukti, tapi saya boleh keluarkan bukti walaupun saya yang dituduh.

“Saya tolong (penduduk Gaza) dengan duit saya sendiri, saya tak pernah buka satu tabung untuk misi ke Gaza ini, saya guna duit saya sendiri,” katanya.

Sementara itu, peguam Ebit, Hasnal Rezua Merican, berkata laporan dibuat supaya polis menyiasat jika ada unsur fitnah berbentuk jenayah.

Katanya, pihaknya juga tidak menolak akan menghantar saman sivil kepada mereka yang memfitnah.

Caprice mencetuskan kontroversi selepas mendedahkan tegurannya kepada Ebit kerana mendakwa menerima rungutan daripada penduduk Gaza berhubung cara pendakwah berkenaan menghulurkan bantuan baru-baru ini.

Sementara itu, Nadir yang juga ketua pegawai eksekutif sebuah badan bukan kerajaan (NGO), Cinta Gaza Malaysia, mendakwa pasukan misi Ebit membayar kos yang tinggi kepada sebuah syarikat bagi menguruskan kemasukan mereka ke Gaza dan tidak menggunakan khidmat NGO tempatan di Gaza. -FMT


Bekas Guru Disiplin Sekolah Menengah Di Sandakan Dipenjara 7 Tahun, Disebat Kerana Amang Seksual

SANDAKAN : Seorang bekas guru disiplin sebuah sekolah menengah di Sandakan, Sabah dijatuhkan hukuman penjara tujuh tahun dan satu sebatan kerana didapati bersalah melakukan amang seksual terhadap seorang pelajar perempuan kira-kira tiga tahun lalu.

Hakim Mahkamah Sesyen, Awang Kerisnada Awang Mahmud menjatuhkan hukuman itu ke atas Mohd Faiz Ismail, 33, bermula tarikh sabitan semalam.

Berdasarkan kertas pertuduhan, tertuduh didakwa mengikut Seksyen 14(a) Akta Kesalahan Seksual Terhadap Kanak-kanak 2017, iaitu melakukan amang seksual dengan meraba payu dara seorang pelajar perempuan yang ketika itu berusia 17 tahun 11 bulan pada 7 pagi sekitar Julai 2019, di bilik kaunseling sebuah sekolah menengah di Sandakan.

Pendakwaan kes dilakukan Timbalan Pendakwa Raya, Mark Kenneth Netto, manakala tertuduh diwakili peguam Hamid Ismail.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembantu ahli politik berkuasa di Sabah ancam saya, kata ahli perniagaan

PETALING JAYA: Seorang ahli perniagaan Sabah mendakwa dia diancam seorang pembantu kepada seorang ahli politik pemerintah yang berkuasa di negeri itu, selepas meminta bayaran untuk menaikkan papan iklan di serata negeri untuk mempromosi ketua menteri.

Lelaki itu, yang hanya mahu dikenali sebagai Lau, berkata dia berbelanja hampir RM10,000 untuk menaikkan papan iklan tertera ucapan sempena 4 perayaan sejak Mei tahun lepas.

“Saya hanya seorang warganegara biasa yang bekerja mencari nafkah. Mengapa orang-orang ini perlu ‘hukum’ saya?” katanya.

FMT tidak akan menamakan pembantu ahli politik itu sehingga mendapat respon.

Lau berkata lelaki itu mungkin akan sekali lagi memaksanya menyediakan papan iklan sempena Tahun Baru Cina dan Hari Easter.

Lau berkata dia akan cuba membawa isu ini ke perhatian Datuk Seri Shafie Apdal. – FMT


17,352 Kes Baharu Covid-19, 272 Kematian

PUTRAJAYA: Kementerian Kesihatan melaporkan 17,352 kes baharu Covid-19 dan 272 kematian, manakala 20,201 pesakit sembuh.

Ini menjadikan jumlah jangkitan meningkat kepada 1,862,187 kes setakat ini dengan 1,591,028 daripadanya kes pulih dan 18,491 kematian.

Ketua Pengarah Kesihatan, Dr Noor Hisham Abdullah berkata, terdapat 252,668 kes aktif dengan 435 daripada 975 pesakit yang dirawat di Unit Rawatan Rapi memerlukan bantuan pernafasan.

Katanya, Sarawak mencatatkan jumlah jangkitan harian tertinggi dengan 3,714 kes.

Ia diikuti Selangor dengan 2,126 kes, Johor (2,101), Sabah (1,844), Kedah (1,599), Pulau Pinang (1,558), Kelantan (1,213), Perak (1,082), Terengganu (700), Pahang (463), Kuala Lumpur (398), Melaka (295), Negeri Sembilan (193), Perlis (38), Putrajaya (23) dan Labuan (5).

Ini kali pertama jangkitan harian Sarawak mencapai 3,000 kes, dengan rekod sebelum ini adalah 2,992 kes pada 2 Sept lalu.

Daripada jumlah kes baharu itu, lapan ialah kes import dan baki 17,344 kes penularan tempatan membabitkan 15,122 warganegara serta 2,222 warga asing.

Hisham berkata, 17,084 daripada jumlah kes baharu itu adalah Kategori 1 dan 2, manakala 238 orang dalam Kategori 3 hingga 5 membabitkan 191 kes (71.3%) tidak ada atau tidak lengkap vaksinasi berbanding 77 kes lengkap divaksin.

“Sebanyak 11,441 kes (65.9%) terdiri daripada mereka yang tiada sejarah vaksinasi atau telah menerima sekurang-kurangnya satu dos vaksin atau telah menerima dua dos vaksin, tetapi tidak melebihi 14 hari dari tarikh dos kedua.

“Manakala 5,911 kes (34.1%) mempunyai sejarah vaksinasi lengkap,” katanya dalam kenyataan.

Daripada 272 kematian itu, 227 ialah warganegara dan 45 warga asing, dengan semua kecuali 105 orang mempunyai sejarah penyakit lain, manakala 81 kes meninggal dunia di luar hospital.

Hisham berkata, kadar kebolehjangkitan Covid-19 negara ialah 0.96 setakat semalam.

Sarawak mencatatkan R-nought tertinggi pada 1.17, disusuli Perlis (1.15), Johor (1.10), Terengganu (1.08), Pulau Pinang (1.06), Perak (1.06), Kelantan (1.03), Sabah (1.01), Kedah (0.98), Pahang (0.97), Putrajaya (0.95), Selangor (0.88), Melaka (0.86), Kuala Lumpur (0.82) dan Negeri Sembilan (0.81). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tipu insurans makan diri

Beijing: Perancangan seorang lelaki memalsukan kematiannya bagi mengaut untung duit insurans untuk keluarganya memakan diri apabila isterinya yang patah hati dengan kehilangannya, membunuh diri bersama dua anak mereka.

Lelaki berusia 34 tahun itu yang hanya dikenali sebagai He menyerah diri kepada polis, Jumaat lalu dan kini ditahan atas tuduhan penipuan insurans serta sengaja merosakkan harta, kata polis dalam kenyataan disiarkan di platform media sosial WeChat, lapor South China Morning Post.

He, dari Hunan, selatan China, mengaku membeli polisi insurans bernilai 1 juta yuan (RM600,000) pada 7 September lalu tanpa memberitahu isterinya. Dia kemudian menyewa kereta majikannya yang dipandu ke dalam sungai supaya keluarganya boleh mendapat wang insurans terbabit, kata polis.

Malangnya, isterinya Dai Guihua, 31, patah hati dengan berita ‘kematian’ suaminya lalu meninggalkan pesanan di WeChat pada Rabu lalu sebelum menghilangkan diri bersama dua anak mereka berusia empat serta dua tahun.

Mayat mereka ditemui dalam tasik keesokannya dan polis tidak mengesyaki ia membabitkan perbuatan jenayah.

Dalam notanya, Dai yang juga suri rumah berkata, dia hilang semangat untuk hidup dengan kehilangan suaminya. – Agensi


TERKINI: Jumlah Kematian Akibat Covid-19 Meningkat Kepada 23 Orang

Penularan COVID-19 memperlihatkan jumlah kematian terus meningkat kepada 23 orang. Ia disahkan oleh Ketua Pengarah Kesihatan Malaysia, Dr Noor Hisham Abdullah dalam sidang media sebentar tadi.

Menurut Dr Noor Hisham, kes kematian ke22 merupakan kes ke-1797 yang merupakan lelaki warganegara Malaysia berumur 48 tahun. Beliau mempunyai latar belakang penyakit kronik. Beliau menghadiri perhimpunan di Seri Petaling dan mempunyai kontak rapat dengan kes positif Covid-19.

Manakala, kes kematian ke-23 merupakan kes ke-1840, lelaki warganegara Malaysia berumur 62 tahun dan mempunyai later belakang penyakit kronik. Kes beliau masih dalam siasatan sekiranya mempunyai kaitan dengan mana-mana kluster Covid-19.

UPDATE: Jumlah kematian akibat #COVID19 di negara kita terus meningkat kepada 23 orang, setakat 5pm ini.

Kes kematian ke-23 merupakan kes ke-1840, lelaki warganegara Malaysia berumur 62 tahun dan mempunyai later belakang penyakit kronik.Kes beliau masih dalam siasatan sekiranya mempunyai kaitan dengan mana-mana kluster COVID19.


Lelaki Maut Dalam Kemalangan

TAWAU : Seorang lelaki warga emas maut selepas kenderaan yang dipandunya melanggar sebuah lori di Kampung Sri Menanti, Jalan Mawar, di sini kelmarin

Dalam kejadian jam 6.18 petang itu, Wong Jim Fook @ Wong Kim Long, 72, didapati tidak sedarkan diri selepas kemalangan itu dan disahkan meninggal dunia di lokasi kejadian

Difahamkan, sebaik tiba di lokasi kejadian, mangsa yang bergerak dari arah bandar melanggar lori terbabit yang sedang berhenti di tepi jalan.

Ketua Polis Daerah Tawau, Asisten Komisioner Peter Umbuas berkata semasa kejadian, pemandu lori yang dipandu oleh seorang pemuda, 33, itu memberhentikan kenderaannya di tepi jalan untuk membuang sampah.

“Tidak lama kemudian, pemandu lori berkenaan terdengar dentuman kuat sebelum bergegas ke tempat kejadian untuk mengetahui keadaan sebenar.

“Pemuda itu melihat lorinya telah dilanggar di bahagian hadapan oleh sebuah kenderaan sebelum mendapati pemandunya (mangsa) tidak sedarkan diri,”katanya dalam kenyataan media, di sini semalam

Peter berkata, siasatan awal mendapati kemalangan berpunca daripada mangsa melanggar hadapan lori terbabit.

“Bagaimanapun, pihak polis masih menjalankan siasatan lanjut dan kes disiasat mengikut Seksyen 41(1) Akta Pengangkutan Jalan 1987.

“Bedah siasat akan dijalankan selepas ujian COVID-19 diperolehi bagi mengetahui punca sebenar kematian mangsa,”katanya – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak cedera dibaham ‘dingo’

SYDNEY: Seorang budak lelaki cedera di bahagian kaki selepas digigit seekor anjing liar dikenali sebagai ‘dingo’ ketika sedang bercuti bersama keluarganya di pulau pelancongan popular, timur Australia.

Kanak-kanak berusia enam tahun itu yang kini berada dalam keadaan stabil diserang sekumpulan haiwan berkenaan ketika berada di Pulau Fraser, pinggir Queensland.

“Keluarga terbabit baru selesai berenang apabila mangsa memutuskan untuk berlumba ke arah gumuk pasir. Malangnya apabila tiba di atas, terdapat empat ekor ‘dingo’ di kawasan itu dan seekor daripada haiwan berkenaan menyerang serta menggigit kaki mangsa,” kata jurucakap pasukan penyelamat RACQ LightFliight, Dan Leggat dalam satu kenyataan.

Mangsa yang dikenali sebagai Michael Schipanski diberi rawatan awal oleh paramedik sebelum diterbangkan ke hospital berhampiran.

Menurut bapa mangsa, Mark Schipanski, Michael berlari ke gumuk pasir itu bersama ibunya apabila terserempak sekumpulan ‘dingo’.

“Saya terdengar jeritan kesakitan dan apabila menoleh, saya melihat dia diseret haiwan berkenaan. Ia sangat menakutkan serta di luar kawalan kami.

“Michael mengalami beberapa luka yang agak dalam dan kesan gigitan pada kedua belah kaki. Seekor dingo menggigit kakinya dan cuba menyeret dia ke bawah,” kata Mark.

Pulau Fraser iaitu pulau pasir terbesar dunia amat popular di kalangan pelancong kerana kecantikan pantai namun ia juga adalah habitat utama ‘dingo’ di negara itu.

Haiwan berkenaan dikategorikan sebagai hidupan liar di Australia dan dilindungi di bawah undang-undang. – AFP


Tiada Jaminan PM Seterusnya Dapat Bertahan Lama, Kata Jeffrey

PETALING JAYA: Presiden STAR, Jeffrey Kitingan menolak usul undi tidak percaya terhadap Perdana Menteri, Muhyiddin Yassin sebagai membuang masa kerana tiada jaminan siapa saja yang memegang jawatan tertinggi itu selepas ini dapat bertahan lama.

Beliau turut menyifatkan cadangan untuk Dr Mahathir Mohamad menjadi perdana menteri sementara sehingga Pilihan Raya Umum ke-15 sebagai tidak logik dan Muhyiddin menyandang jawatan tertinggi itu dengan baik.

“Jika mereka kata Muhyiddin tak mempunyai (sokongan) majoriti ahli Parlimen, apa yang membuatkan mereka fikir Mahathir ada (sokongan majoriti)? Beliau hanya ada 5 ahli Parlimen,” katanya dalam kenyataan hari ini.

Beliau menggesa sekutu dalam kerajaan Perikatan Nasional (PN) berhenti berpolitik buat masa ini dan mengukuhkan pentadbiran semasa, bukannya “memeras ugut” Muhyiddin.

Katanya, negara sudah berdepan krisis ekonomi dan kesihatan akibat Covid-19, oleh itu ketidakstabilan politik tidak patut ditambah kepada masalah negara.

Beliau memberi amaran kejatuhan kerajaan PN boleh membawa kepada pengisytiharan darurat untuk menghentikan perbalahan politik dan membenarkan negara fokus kepada usaha memerangi Covid-19.

Minggu lalu, beberapa ahli Parlimen, termasuk Mahathir mengemukakan usul undi tidak percaya terhadap Muhyiddin. Cubaan pada Mei lalu tidak berjaya kerana kekurangan masa di Dewan Rakyat.

Ini menyusul pengumuman Presiden PKR, Anwar Ibrahim mendakwa beliau mempunyai “sokongan dan majoriti kukuh serta meyakinkan” daripada ahli Parlimen pelbagai parti untuk menubuhkan kerajaan baru.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Ada MP UMNO Gagal Dihubungi, Fikiran Kusut’

KUALA LUMPUR: Beberapa menteri dan Ahli Parlimen UMNO tidak dapat dihubungi bagi mendapatkan pendirian sama ada mahu kekal menyokong kerajaan atau sebaliknya.

Timbalan Perdana Menteri yang juga Naib Presiden UMNO, Datuk Seri Ismail Sabri Yaakob, berkata antara yang gagal dihubungi ialah Menteri Pengajian Tinggi, Datuk Seri Dr Noraini Ahmad.

Ismail Sabri berkata, Noraini yang juga Ahli Parlimen Parit Sulong, ada mengadu dan memaklumkan fikirannya berkecamuk dan kusut memikirkan perkara itu.

“Noraini tutup telefon. Dia pun serabut, pening kepala. Dia ada mengadu pada saya semalam.

“(Ahli Parlimen Kinabatangan) Datuk Seri Bung Moktar Radin pula dah balik Sabah dan tidak dapat dihubungi. Kita akan terus menghubungi mereka,” katanya pada sidang media di sini, hari ini.

Terdahulu, Ismail Sabri memaklumkan 31 Ahli Parlimen UMNO dan Barisan Nasional (BN) menyatakan pendirian untuk kekal menyokong kerajaan Perikatan Nasional (PN), selaras titah Yang di-Pertuan Agong.

Selain Ismail Sabri, 17 lagi Ahli Parlimen yang hadir adalah Datuk Seri Mahdzir Khalid (Padang Terap), Datuk Seri Dr Shahidan Kassim (Arau), Datuk Seri Idris Jusoh (Besut), Datuk Seri Tajuddin Abdul Rahman (Pasir Salak), Datuk Seri Hasan Arifin (Rompin), Tan Sri Annuar Musa (Ketereh), Datuk Halimah Mohamed Sadique (Kota Tinggi).

Selain itu, Datuk Seri Dr Ismail Mohamed Said (Kuala Krau), Datuk Seri Abdul Rahman Mohamad (Lipis), Datuk Seri Dr Ismail Abd Muttalib (Maran), Mohd Shahar Abdullah (Payar Besar), Datuk Mastura Mohd Yazid (Kuala Kangsar), Datuk Seri Mohamed Nazri Abdul Aziz (Padang Rengas), Datuk Seri Jalaluddin Alias (Jelebu), Datuk Salim Sharif (Jempol), Datuk Seri Dr Wee Ka Siong (Ayer Hitam) dan Datuk Seri M Saravanan (Tapah).

Tiga Ahli Parlimen yang menandatangani pendirian berkenaan namun tidak hadir adalah Tan Sri Noh Omar (Tanjong Karang), Datuk Seri Abdul Azeez Abdul Rahim (Baling) dan Datuk Seri Ahmad Hamzah (Jasin).

Selain itu, Ismail Sabri memaklumkan, 10 lagi Ahli Parlimen yang tidak hadir turut bersetuju dengan pendirian berkenaan iaitu Khairy Jamaluddin (Rembau), Datuk Seri Dr Adham Baba (Tenggara), Datuk Seri Reezal Merican Naina Merican (Kepala Batas), Datuk Seri Hishammuddin Hussein (Sembrong).

Selain itu, Datuk Arthur Joseph Kurup (Pensiangan), Datuk Mohamad Alamin (Kimanis), Datuk Zahidi Zainul Abidin (Padang Besar), Datuk Mohd Nizar Zakaria (Parit), Datuk Seri Tengku Adnan Tengku Mansor (Putrajaya) dan Datuk Seri Dr Wee Jeck Seng (Tanjung Piai).

Semua 10 Ahli Parlimen itu menyatakan persetujuan untuk kekal menyokong kerajaan itu, namun belum menurunkan tandatangan kerana tidak dapat hadir pertemuan atas faktor urusan rasmi dan beberapa perkara lain. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Letupan Lubnan: Angka Korban Meningkat 171 Orang

Beirut: Angka korban letupan di sini pada 4 Ogos lalu meningkat kepada 171 orang, kata Kementerian Kementerian Lubnan.

Jurucakap kementerian itu berkata, ia berbanding 160 orang yang disahkan meninggal dunia dalam tragedi itu minggu lalu.

Pada kejadian berkenaan, letupan yang berpunca daripada ammonium nitrat itu turut menyebabkan lebih 6,000 orang cedera dan 300,000 orang hilang tempat tinggal.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Yakin Mayat Nora Anne

Polis yakin mayat wanita kulit putih ditemui di Gunung Berembun berhampiran sebuah resort di Pantai, Seremban, 1.57 petang hari ini adalah Nora Anne Quoirin, 15, yang hilang sejak 4 Ogos lalu.

Timbalan Ketua Polis Negara, Datuk Mazlan Mansor berkata, mayat berkenaan ditemui sekumpulan pendaki yang turut menyertai operasi dan menyelamat (SAR) berkenaan.

“Mayat ditemui di kawasan lurah kira-kira 2.5 kilometer dari resort tempat remaja itu menginap. Ketika ditemui, mayat tidak berpakaian berhampiran anak sungai.

“Mayat wanita itu ditemui sekumpulan pendaki yang turut menyertai operasi sebelum melaporkannya kepada polis seterusnya unit forensik bergegas ke lokasi bersama pasukan patologi dari Hospital Tuanku Jaafar (HTJ),” katanya ketika sidang, hari ini.

Beliau berkata, kawasan mayat berkenaan ditemui, termasuk dalam liputan kawasan pencarian pasukan SAR sebelum ini.

“Mayat berkenaan dibawa ke HTJ menggunakan helikopter kerana kawasannya ditemui adalah lurah sedalam kira-kira 1.2 kilometer,” katanya.

Ditanya mengenai sebarang kecederaan pada mayat, Mazlan berkata, pihaknya akan menunggu laporan bedah siasat terlebih dahulu.

“Pihak keluarga sudah dimaklumkan dan dibawa ke HTJ untuk proses pengecaman. Bagaimanapun, polis yakin mayat berkenaan adalah Nora Anne,” katanya.

Hari ini, pasukan SAR menjumpai mayat di kawasan pencarian Nora Anne yang membabitkan 353 anggota, pasukan SAR terbesar setakat ini.

Nora Anne disedari hilang dari bilik penginapannya di sebuah resort di Pantai, Seremban oleh keluarganya pada 8 pagi, 4 Ogos lalu.

Remaja orang kurang upaya (OKU) yang mengalami masalah pembelajaran itu tiba bersama keluarganya di Malaysia pada 3 Ogos untuk percutian dua minggu di negara ini.


Agong Berangkat Tiba Di Labuan

LABUAN: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, berangkat tiba di sini hari ini bagi melakukan lawatan bermula hari ini hingga esok.

Pesawat khas membawa Seri Paduka bersama Raja Permaisuri Agong Tunku Hajah Azizah Aminah Maimunah Iskandariah, mendarat di Lapangan Terbang Labuan di sini, pada kira-kira jam 2 petang dan diberi sambutan hamparan permaidani merah.

Keberangkatan tiba Seri Paduka berdua disambut Menteri di Jabatan Perdana Menteri, Datuk Seri Dr Mujahid Yusof Rawa; isteri Menteri Wilayah Persekutuan, Dr Zaitun Abu Bakar; Pengerusi Majlis Agama Islam Wilayah Persekutuan (MAIWP), Datuk Seri Syed Hussein Al Habshee; Ketua Pegawai Eksekutif Perbadanan Labuan, Dr Fary Akmal Osman dan ketua jabatan serta agensi kerajaan.

Sejurus ketibaan, Mufti Wilayah Persekutuan, Datuk Seri Dr Zulkifli Mohamad Al-Bakri memimpin bacaan doa.

Lawatan ke perkhidmatan kewangan antarabangsa Labuan ini adalah lawatan sulung Sultan Abdullah sejak ditabalkan sebagai Yang di-Pertuan Agong ke-16 pada 30 Julai lalu.

Seri Paduka berdua dijadual berangkat menyempurnakan perasmian Kompleks Anak Yatim dan Asnaf Darul Kifayah petang ini, sebelum menghadiri Majlis Rahmah Bersama Rakyat dan Pengurniaan Bantuan Kepada Asnaf di Dewan Konvensyen, Kompleks Ujana Kewangan pada sebelah malam.

Sultan Abdullah dan Tunku Azizah dijadual berangkat pulang ke ibu negara pada esok harinya.


PPM Kudat tahan lelaki bawa bot enjin pam secara haram

KUDAT: Sebuah bot enjin pam yang dikendalikan seorang lelaki warga Filipina dirampas Pasukan Polis Marin (PPM) Kudat dalam operasi di perairan Batu Putih dekat sini.

Komander PPM Wilayah 4 Sabah Asisten Komisioner Mohamad Pajeri Ali berkata, suspek berumur 37 tahun itu ditahan kira-kira jam 9 malam Ahad.

Menurutnya, suspek turut gagal mengemukakan dokumen pengenalan diri atau pas yang sah dan tidak memiliki lesen mengendalikan bot enjin pam yang sah.

“Lelaki berkenaan ditahan kerana melakukan kesalahan mengikut Seksyen 6(1)(c) Akta Imigresen 1959/63 atas kesalahan tidak memiliki dokumen dan Seksyen 474(1) MSO 1960 atas kesalahan beroperasi tanpa lesen bot yang sah.

“Turut dirampas sebuah bot, satu unit enjin pam 13hp milik lelaki berkenaan. Nilai rampasan dianggarkan berjumlah RM2,100 dan kesemua rampasan dibawa ke Pangkalan PPM Kudat untuk tindakan lanjut,” katanya dalam kenyataan di sini pada Ahad.

Mohamad Pajeri turut meminta orang ramai supaya sentiasa menyalurkan maklumat berkaitan sebarang aktiviti jenayah di laut bagi memerangi jenayah rentas sempadan termasuk kemasukan pendatang tanpa izin (PTI) ke perairan Sabah.

Pada masa sama, katanya, tindakan berkenaan dapat mengurangkan kadar jenayah khususnya di negeri Sabah.

“PPM Wilayah 4 Sabah sentiasa berusaha dengan serius untuk membanteras kegiatan jenayah di laut bagi memelihara keselamatan dan keamanan di negeri ini sama ada secara sendiri atau menjalankan Operasi Bersepadu bersama agensi keselamatan yang lain.

“Masyarakat maritim khususnya turut diingatkan pentingnya keperluan memakai jaket keselamatan terutama semasa menaiki bot, kapal atau feri.

“Perkara ini bukan sahaja sebagai memenuhi undang-undang sedia ada tetapi lebih kepada keperluan keselamatan individu itu sendiri,” jelasnya.

Beliau berkata, kejadian bot karam yang berlaku di perairan Sandakan baru-baru ini perlu dijadikan pengajaran akibat tidak mematuhi peraturan-peraturan di laut. – Utusan Borneo


SESB Nafi Stesen Hidroelektrik Punca Banjir Di Beaufort & Tenom

KOTA KINABALU : Sabah Electricity Sdn Bhd (SESB) hari ini menafikan banjir yang melanda daerah Beaufort dan Tenom adalah disebabkan pelepasan air melalui Stesen Janakuasa Hidro Tenom Pangi miliknya di Tenom.

Pengurus Besar Kanan (Pengurusan Aset) SESB Norhizami Abu Hasan berkata stesen itu direka berkonsepkan penggunaan aliran sungai untuk menjana tenaga elektrik dan bukan melalui sistem empangan.

“Stesen ini beroperasi menggunakan kaedah mengalihkan aliran air sungai menerusi terowong sehingga ke tarbin hidro di stesen janakuasa bagi tujuan pengoperasian stesen.

“Jumlah air yang dialihkan tersebut adalah sama dengan jumlah air dilepaskan semula ke sungai,” katanya kepada Bernama melalui aplikasi WhatsApp malam ini.

Beliau berkata demikian ketika mengulas laporan bahawa banjir di Beaufort dipercayai disebabkan oleh pelepasan air di stesen janakuasa itu.

Norhizami berkata ‘Diverson Water Gate’ (DGW) yang menyerupai sebuah empangan dibina di stesen itu adalah struktur pagar direka untuk mengalihkan laluan air sungai bagi penjanaan tenaga elektrik.

Beliau berkata apabila paras air sungai meningkat dan aliran sungai berlebihan, SESB akan membuka DWG dan melepaskan lebihan air secara semula jadi ke sungai.

“DWG ini akan dibuka secara berperingkat bagi pengaliran masuk air ke sungai dan pihak SESB juga sentiasa berhubung dengan pihak berkuasa tempatan bagi tujuan pemakluman pembukaan pintu pagar DWG tersebut,” katanya.

Norhizami berkata SESB memberi jaminan keselamatan kepada semua pihak dan perkara itu merupakan keutamaan SESB di dalam pengoperasian Stesen Janakuasa Hidro Tenom Pangi yang telah beroperasi sejak 1980-an serta berjaya memanfaatkan sumber tenaga lestari bagi membekalkan tenaga elektrik untuk Sabah.

Katanya penduduk Beaufort dan Tenom boleh menghubungi SESB Careline 15454 atau 088- 515000 atau aplikasi WhatsApp di talian 019-852 5427 untuk sebarang pertanyaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 2,461 Kes Positif Baharu, 8 Kematian Hari Ini

KUALA LUMPUR: Sebanyak 2,461 kes baharu Covid-19 dicatatkan hari ini menjadikan jumlah kumulatif kes 280,272.

Ketua Pengarah Kesihatan Tan Sri Dr Noor Hisham Abdullah berkata, jumlah kes sembuh pula adalah 4,782 kes menjadikan kumulatif kes sembuh 244,753.

Menurutnya, jumlah kes aktif kebolehjangkitan yang direkodkan sebanyak 34,468 kes.

“Semua 2,461 kes baharu hari ini adalah membabitkan penularan tempatan dan tiada kes import.

“Daripada jumlah itu, sebanyak 1,589 kes membabitkan warganegara atau 64.6 peratus manakala 872 kes lagi bukan warga negara atau 35.4 peratus,” katanya.

Beliau berkata demikian dalam kenyataan media mengenai perkembangan terkini Covid-19, hari ini.

Dr Noor Hisham berkata, sebanyak lapan kes kematian direkodkan hari ini menjadikan jumlah kumulatif kematian, 1,051 kes atau 0.37 peratus.

“Jumlah kes yang dirawat di Unit Rawatan Rapi (ICU) adalah 207 kes manakala pesakit yang memerlukan alat bantuan pernafasan membabitkan 91 kes,” katanya.


Covid-19: Kematian Di Indonesia Kini 635 Kes, Kes Positif 7,418

JAKARTA: Sebanyak 18 lagi kematian akibat COVID-19 dicatat di Indonesia dalam tempoh 24 jam, menjadikan jumlah kematian kini meningkat kepada 635 kes.

Jurucakap Pemerintah Indonesia berkaitan Covid-19 Achmad Yurianto berkata, bagi tempoh antara 12 tengah hari semalam hingga 12 tengah hari ini juga terdapat sebanyak 283 jangkitan baharu menjadikan jumlah keseluruhan kes positif kini meningkat kepada 7,418.

“Sebanyak 17,754 pesakit masih dalam pengawasan virus Covid-19 di Indonesia,” katanya dalam sidang akhbar harian yang disiarkan secara langsung di YouTube rasmi Badan Nasional Pengurusan Bencana Indonesia.

Provinsi Jakarta mencatat kematian tertinggi iaitu sebanyak 301 kes diikuti Jawa Barat (71 kes), Jawa Timur (58), Jawa Tengah (52) dan selebihnya di wilayah-wilayah lain di Indonesia. – Bernama


Rumah Janda Anak Satu Musnah Dibakar Kekasih

Palembang: Kerana mengesyaki kekasihnya curang, seorang lelaki seperti hilang akal apabila bertindak membakar rumah wanita itu sebelum melarikan diri.

Dalam kejadian semalam, kediaman milik Siti Zulaeha, 25, yang juga janda anak satu bersama keluarganya di Kertapati, Palembang, Sumatera Selatan musnah dijilat api.

Jurucakap polis, Eterna Agustinus berkata, sebelum kejadian itu jiran melihat Vijie, 25, yang juga kekasih Siti Zulaeha datang ke rumah itu dengan membawa botol minyak.

Tidak lama selepas itu, jiran melihat rumah wanita itu terbakar dan Vijie segera melarikan diri.

“Beberapa jiran mengejar lelaki itu tetapi dia berjaya melepaskan diri.

“Tiada mangsa yang cedera kerana ketika kejadian tiada penghuni di rumah,” katanya.

Sementara itu, Siti Zulaeha memberitahu, Vijie seorang yang panas baran dan sangat cemburu malah dia sering dipukul kekasihnya itu.

“Saya dituduh curang walaupun saya tidak berbuat begitu. Dia datang ke rumah untuk mencari saya tetapi saya tiada menyebabkan dia marah dan terus membakar rumah,” katanya.

Siti Zulaeha menunjukkan gambar Vijie yang dipercayai membakar rumahnya. – Agensi


Pengundi Parlimen Sandakan diseru keluar mengundi Sabtu ini – SPR

SANDAKAN, 8 Mei – Seramai 39,684 orang daripada 39,856 pengundi biasa layak mengundi pada Pilihan Raya Kecil (PRK) Parlimen Sandakan, Sabtu ini.

Pengerusi Suruhanjaya Pilihan Raya (SPR) Azhar Azizan Harun berkata daripada jumlah tersebut, seramai 172 orang telah mengundi secara pos.

Sehubungan itu, SPR menyeru kepada semua pengundi berkenaan supaya keluar menunaikan tanggungjawab mereka sebagai pengundi Sabtu ini.

Beliau berkata para pengundi dinasihatkan agar merancang masa dan keluar pada awal pagi serta tidak memilih untuk keluar mengundi di saat-saat akhir walaupun waktu mengundi telah ditetapkan dari 7.30 pagi hingga 5 petang.

Bagi pengundi yang telah menerima Kad Pengundi atau yang telah mengetahui maklumat pengundian, mereka boleh terus ke saluran mengundi dan tidak perlu lagi membuat semakan di barung semakan SPR, katanya dalam satu kenyataan, hari ini.

Menurutnya, bagi pengundi yang tidak menerima kad pengundi kerana kemungkinan telah berpindah atau belum mengetahui maklumat pengundian, mereka disaran agar membuat semakan lebih awal sebelum hari mengundi.

Katanya semakan boleh dibuat dengan melayari portal rasmi SPR di www.spr.gov.my; telefon ke talian 03-88927018, menyemaknya melalui aplikasi MySPR Semak, atau SMS ke 15888 (taip) SPRSEMAKNo Kad Pengenalan).

Azhar berkata semasa membuat semakan, pengundi disaran untuk mencatat dan menyimpan maklumat pusat mengundi, saluran mengundi dan nombor bilangan pemilih.

Beliau berkata pengundi diingatkan supaya membawa kad pengenalan dan kad pengundi atau catatan maklumat pengundian serta menunjukkannya kepada Kerani Pengundian Pertama (KP1) di saluran.

Kad pengundi dan catatan maklumat pengundian itu akan memudahkan KP1 untuk membuat semakan nama pengundi serta membantu kelancaran proses pengundian pada hari mengundi, katanya.

Selain itu, katanya, pengundi juga dinasihatkan supaya tidak menyerahkan kad pengenalan mereka kepada pihak lain selain daripada petugas pilihan raya.


Hak Orang Asal Perlu Dimasuk Dalam Sistem Perundangan Negara, Kata Madius

KOTA KINABALU: Hak Orang Asal yang diiktiraf Pertubuhan Bangsa-bangsa Bersatu (PBB) harus dijadikan dasar kerajaan dan dimasukkan dalam sistem perundangan negara khususnya di Sabah, kata Presiden Upko Wilfred Madius Tangau.

Beliau yang juga Ahli Parlimen Tuaran berkata, Malaysia antara 144 negara yang bersetuju dan menyokong Deklarasi Pertubuhan Bangsa-bangsa Bersatu Mengenai Hak-hak Orang-orang Asal (UNDRIP) sehingga ia diluluskan dalam Perhimpunan Agung PBB pada 2007.

“Ini bererti hak-hak Orang Asal di negara ini sudah pun mendapat perlindungan di bawah resolusi UNDRIP.

“Sehubungan itu, Upko akan terus konsisten memperjuangkan hak-hak orang asal bagi memastikan 46 pasal yang terkandung dalam UNDRIP dilaksanakan di negara ini,” katanya pada webinar Bicara Rakyat yang bertemakan sambutan Hari Orang Asal Sedunia, di sini, baru-baru ini.

Madius berkata, UNDRIP merupakan instrumen antarabangsa yang paling komprehensif tentang hal-hak Orang Asal.

Katanya, dalam hal itu, perkara seperti “self determination” dalam Fasal 3 adalah antara hak-hak Orang Asal yang sangat penting kerana ia melibatkan hal-hal mengenai identiti.

“Ia bermaksud, identiti kita ditentukan oleh kita sendiri bukannya orang lain. Sekiranya ada mana-mana pihak menggunakan identiti kita seperti menyebut nama kaum dengan tujuan untuk menghina, kita boleh mengambil tindakan ke atas mereka mengikut pasal ini.

“Apabila kita lihat Fasal 8, Fasal 10, 12, Fasal 26 dan Fasal 34, ia juga menjelaskan tentang pembelaan terhadap hak-hak yang dekat dengan kita di Malaysia seperti hak tanah, hak budaya, hak pendidikan, bahasa dan sebagainya,” katanya.

Terdahulu, Madius berkata, sambutan Hari Orang Asal Sedunia kali ini merupakan sambutan kali ke-5 yang diraikan Upko sejak 2016.

“Kita mahu semua pemegang taruh, bermula daripada pemimpin politik, ketua jabatan kerajaan, pemimpin masyarakat seterusnya masyarakat senderi sedar dan memahami perkara ini.

“Iaitu sedar dan faham tentang hak-hak Orang Asal seperti yang terkandung dalam UNDRIP,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost